Euskal Autonomia Erkidegoak, Konstituzioaren 148.1.16 eta Estatutuaren 10.19. artikuluen babesean, eskumen osoa bereganatu zuen Kultura Ondarearen gaiari dagokionez. Aipatutako eskumen horretan oinarrituz, Euskal Kultura Ondareari buruzko uztailaren 3ko 7/1990 Legea onartu zen, kultura-interesa duten Euskal Autonomia Erkidegoko ondasunak deklaratzeko prozedurak arautzen dituena.\n2011ko abenduaren 13ko Kultura, Gazteria eta Kirol sailburuordearen Ebazpenaren bidez Gordexolako (Bizkaia) «Puente Palacio» Jauregiak edo Gordogana Jauregiak aurkezten zuen balio kulturala eta indarrean dagoen legedia ikusirik, Euskal Kultura Ondarearen Zerrenda Nagusian Sartzeko espedienteari hasiera eman zitzaion. Ebazpen hau 2012ko urtarrilaren 12ko 8. zenbakia duen EHAAn argitaratua izan zen.\nLehenengoa.- Gordexolako (Bizkaia) «Puente Palacio» Jauregia edo Gordogana Jauregia Kultura Ondasun gisa, Monumentu izandapenaz, Euskal Kultura Ondarearen Zerrenda Orokorrean sartzea.\nHirugarrena.- Euskal Kultura Ondareari buruzko uztailaren 3ko 7/1990 Legearen 26. artikuluan aurreikusten diren ondorioetarako Jabego Erregistroari Agindu honen berri ematea.\nLaugarrena.- Gordexolako Udalari bere hirigintza-araudia ondasun horrentzat egokitu dezan eskatzea Euskal Kultura Ondarearen Legeak xedatutakoa betez.\nBosgarrena.- Espedienteko interesdunei, Gordexolako Udalari, Bizkaiko Foru Aldundiko Kultura eta Lehendakaritza Sailei eta Eusko Jaurlaritzako Ingurumen, Lurralde Plangintza, Nekazaritza eta Arrantza Sailari Agindu hau jakinaraztea.\nSeigarrena.- Euskal Herriko Agintaritzaren Aldizkarian eta Bizkaiko Aldizkari Ofizialean Agindu hau argitaratzea.\nBigarrena.- Administrazio-bidea amaitzen duen Agindu honen aurka, interesdunek aukerako berraztertzeko errekurtsoa jar diezaiokete Kultura sailburuari hilabeteko epean, edo bestela, administrazioarekiko auzi-errekurtsoa Euskal Autonomia Erkidegoko Auzitegi Nagusiko administrazioarekiko auzietarako salari bi hilabeteko epean, Agindu hau argitaratzen edo jakinarazten den egunaren biharamunetik hasita.\nAtxikitako planoan ikusten den bezala, bi eremu mugatzen dira: alde batetik, eraikina bera, eta bestetik, ondoko eraikina eta eraikin-ingurua. Lursaila inguratzen duen hormaren kanpoaldeak mugatzen du eremua iparraldean, mendebaldean eta hegoaldean. Ipar-ekialdean, horma hori Herreria ibaiaren ibaiertzeraino luzatzen da.\nGordexola Jauregiaren, ondoko eraikinaren, Palacios zubiaren eta jauregiaren inguruaren kultura-, ingurumena- eta estetika-balioak babestu beharrak justifikatzen du proposatutako mugaketa.\nOndasuna behar bezala babesteko eta balioztatzeko, beharrezkoa da jauregiaren inguruko espazioak babestea. Horrela, egoitza-eraikin mota horren berezko izaera zaindu eta aintzat hartuko da.\nHorregatik guztiagatik, jauregia ez ezik, jauregi-ingurua ere sartzen da mugaketan, bai eta perimetroko horma guztia ere.\nGordexola jauregia XVIII. mendean eraikitako jauregi-egoitza barrokoa da. Horma trinkoak ditu, 400 m² inguruko oinplano errektangeluarra eta lau uretako teilazko teilatua. Eraikinak hiru solairu ditu (beheko solairua, lehenengo solairua eta bigarren solairua) eta ganbara. Horrez gainera, atzealdean, bi garaierako eraikin bat du atxikita.\nBigarren solairuan, erdiko ardatzean, armarri bat dago, fatxadaren planotik zertxobait aterata. Armarriaren goialdean, kasketa bat dago, bai eta lumak, girnaldak, banderak eta tronpetak ere. Behealdean, girnaldak batzen diren lekuan, abarrez apainduriko arrosa-leiho bat dago, mentsula baten gainean. Arrosa-leihoaren azpian, hiru kanoi eta bi danbor daude, eta alboetan bi zuhaitz. Zuhaitz horiei lotuta, bi lehoi daude; ezkerrekoak koroa bat du. Hurtado de Ibarguenen oinetxeko armarrian agertzen diren lehoien plagioak dira lehoi horiek. Armarria hiru zatitan banatuta dago. Lehenengo zatia hirutan dago banatuta: zati batean, bi dorreko gaztelu bat agertzen da; beste batean, eskuineko eskuan makila bat duen zaldun bat; eta bestean, zuhaitz bat: zuhaitzaren oinean otso bat dago. Bigarren zatia bitan dago banatuta: alde batean, bi banda daude, eta bestean, latindar gurutzea, ertz bakoitzean hosto bat duena. Hirugarren zatiaren oinarria harlanduzko lana da. Oinarri horren gainean, kapiteldun zutabe bat dago eta zutabe horren gainean hainbat adar daude. Adarrak alboetara erortzen dira. Adarren gainean, ziur asko, gurutze bat egongo zen, ertzetan hostoak zituena.\nJauregia egoitza bat zen eta da, oraindik ere. Eraikinaren barrualdean eskema funtzionala gorde da. Sarrera nagusitik sartu eta espazio zabal bat dago. Hall antzeko hori jauregiko geletara joateko pasabidea da. Sarrera nagusiaren aurrealdean eta ezkerraldean ukuiluak daude. Nahiz eta jatorrizko banaketa, harrizko lurra eta lurreko erdiko ildoak bere horretan jarraitu, gaur egun, biltegi eta upategi gisa erabiltzen dituzte ukuiluak. Lehenengo eta bigarren solairuak etxebizitzatzat erabiltzen ziren. Lehenengo solairuan, hego-ekialdera begira, egunez erabiltzeko gelak daude; esate baterako: jangela, egongela eta logela batzuk. Ondoko eraikinean, maila horretan, iparraldera eta hegoaldera begira, zerbitzarien logelak, sukaldea eta komunak daude. Zoritxarrez, ondoko eraikinaren solairu hori kontserbazio-egoera txarrean dago: leku batzuetan, sabaia erorita dago. Bigarren solairua duela gutxi eraberritu dute; etxebizitzatzat erabiltzen dute noizbehinka. Solairu horretan, tximiniadun egongela bat dago, bai eta jangela bat, logelak, komun bat eta sukaldea ere. Solairuetara igotzeko eta jaisteko, eskailera bat bakarrik dago, non eta ipar hegalean. Eskailerak L forma du. Eskaileretan leiho bat dago. Leiho horretatik, teilatupeko gune diafanora sartzen da. Lau uretako estaldurak zurezko egitura bat osatzen du, neurri ertaineko eskuairaldeak dituena. Eskuairaldeek tirante labur bat dute, aurrealdearen paraleloan. Etengabeko aireztapenari esker, zurezko egitura kontserbazio-egoera onean dago; dena den, iragazgaizte-arazoak ditu.\nTorre Palacios zubia lursailera iristen da zuzenean. Lursaila Herrerias errekatik 10 eta 15 metrora dago eta harri-horma batek inguratzen du; eraikinak horma horretatik iparraldera daude. Gainerako lursaila lorategi pribatu antzeko bat da; oso eguzkitsua. Lorategira jauregi barrutik sartzen da. Lorategia handia eta ordeka da; batez ere, belarra dago, eta zuhaitz gutxi. Jauregiaren eskuinaldean bide bat dago, lorategira kanpotik sartzeko balio duena. Bide horrek ate bat zeharkatzen du; harri-blokeez egindako ate bat, ateburua duena. Ate horrek eraikinaren alboko fatxada du euskarritzat. Lorategian ez da beste elementu bereizgarririk gorde.


Lubakiak eta Arrakalak (II): Baserria eta Kalea • ZUZEU\nLubakiak eta Arrakalak (II): Baserria eta Kalea –\nOrain dela hamar bat egun baserria eta botere-guneen arteko lubakiez eta arrakalez aritu nintzaizuen. Jakingo bazenute epe labur horretan horien adibideak nola biderkatu zaizkigun… Gaur baretuago nago gaiarekin, baina atzo itolarria sentitzen nuen, mundu horretatik at geratzeko grinak erraiak hartu zizkidan, barru-barruraino. Zorionez zuentzat, atal hori bukatutzat eman nuen; eta gaur bestelako lubakiez eta arrakalez idatziko dut: baserria eta kalearen artekoez, hain zuzen ere.\nLubakia kontzeptuak sakontasuna du oinarri; bai, behintzat, bi eremuren arteko ezponda adierazten duen heinean. Eta nago nekazariok eta kaletarrok mundua ulertzeko eta begiratzeko bi era dugulakoan, nahiz eta industriak bere pentsamoldea hedatu duen mendietara ere eta homogeneizazio prozesua gertatu den.\nHeriotzaz eta bizitzaz ditugun kontzeptuan eta bizipenean ikusten dut nik lubakiaren muinetako bat. Nire ustez hor sortzen baita domino-fitxen segizioa. Bizitzaz eta heriotzaz oso bestelako sentipena dugu, kalean eta mendian; eta, beharbada, animaliekiko harremanean dago gakoetako bat. Izan ere, jaiotza eta heriotza, zenbait unetan, oso dira gertukoak baserrian; eta gehienetan, batera datoz. Batera, haien heriotzak gure bizia elikatzera datozelako; eta alferrik ezkutatuko dute errealitate hori saltokietan animaliaren itxurarik ez duten produktuen atzean, errealitatea tematiagoa baita. Alferrik asmatuko dituzte izenak eta formak; animaliak hil egin dituzte –ditugu–, odola isuri egin da, halaxe da. Baita egunero edaten duzuen kafe horri esnea gehitzeko ere. Zenbat lagun, ordea, ausartuko litzateke jan behar duen animalia hori hiltzera, bere oinarrizko behar horiek asetzeko? Heriotza ezkutatu nahi dugu; platerera heldu baino lehen zer gertatu den, jakin nahi ez; eta are gutxiago interesatzen zaigu zer nolako bizimodu izan duten animaliok; duin bizi izan diren ala ez. Beste muturrean daude heriotza horretaz jabetu direnak –gordintasun osoz– eta erabaki dutenak animaliengandik eratorritako elikagairik ez onartzea. Gure lana arbuiatzen dute eta berdintzen dituzte animaliak ustiatzen dituen eredua eta errespetuzko harremana oinarritzat duena. Heriotzak hartzen du protagonismoa eta ez animalia horiek izan duten bizitza, heriotzaren itzalpean geratzen da bizitzan zehar izandako guztia. Abeltzain eta artzain guztiok gara hiltzaileak, tratu txar emaile; denok bihotz gabeak, zekenak eta esplotatzaileak. Zenbaitetan, iruditzen zait batzuek zein besteek galdu egin dutela animaliekiko –eta orokorrean naturarekiko– lotura, bestelako harremana sortu dutela, lehenena hasi eta bukatu egiten da saltokiko produktu jakin batekin; eta bigarrenena esango nuke eraikita dagoela, batzuen kasuan, behinik behin, telebista bidezko idealizazio batean, eta ez gertuko ezagutzan.\nLubakiaren beste muina dago denbora ulertzeko ditugun bi maneratan. Kalean, berehalakotasunak irabazi dio partida patxadari, eta erein eta jaso ia batera gertatzen dira. Planak egitea –eta desegitea– erraza da kalean, azken orduko mezu bat nahikoa da; mezua mendira iritsi denerako, baina, bidean zaude; berandu zeu zabiltza, menditarra; dagoeneko dena aldatu da, nora zoaz, baina? Denboraren kudeaketa ekoizpen industrialak du ardatz, jendartearen gehiengoa horren bueltan baitabil, eta horrek zehazten ditu aisialdirako eta bestelakoetarako –hitzaldiak, herri eta elkarteetako bilerak…– ordutegiak. Abiapuntua eta helburua zehaztuta daude: hemen eta orain. Landa-eremuak eta animaliek ez duten ordutegiaren arabera mugitzen da mundua; azkenean, menditarrok beste paralelo batean bizi gara, gutxiengoaren eta urrunon paraleloan. Mendialdean begirada urrunera pausatzen dugu; gaur erein, jakinda gaur ez dugula jasoko, eta txarrenean jarrita, hainbatetan, uztaren arrastorik ez dugula izango. Bizitzaren jarraipenak beste arau bat du baserrian: hor eta auskalo.\nUztaren auskalotasunak dakartzagu hilabeteko soldataren ausentzia eta nomina baten fantasia. Askok baserrian ez dagoela ezustekorik pentsatu arren, plangintzak beti utzi behar dio tartetxo bat inprobisazioari. Gutxi behar baita dena hankaz gora jartzeko: txakur baten erasoa, gaixotasunaren bat; edo txingorra, lehortea… Gaur egungo eguraldi neurtua baino askoz inprobisatuagoak dira baserrietako diru-kontuak. Eta ostarte horietako batean, hara, baserritarren ustezko diruzalekeria azaltzen da, kaletarren buruan. Beti dirua, beti, baserritarren gogoan. Kalea eta baserriaren arteko arrakala hori ulertzeko, bururatzen zaizkit bi aspektu. Alde batetik, ulertzekoa da –neurri batean bada ere– diruaren zaintza zorrotz hori, estutasun ekonomikoak bultzatzen baitzaitu, ahal dela, dirua pilatzera, etor daitezkeen garai txarrei aurre egiteko. Dena den, baserriko ekonomiak, nahi baino gehiagotan, ez dizu aukerarik ematen oso urrun begiratzeko, gaur duzun zuloa hementxe dago eta gaur bertan estali behar duzu; bestela, itoginak dena hartuko du. Egia da, halaber, moztasun horrek, normalean kalterako izaten dela –baserritarraren kalterako edota inguruarenerako– eta gehienetan zaila da buelta ematea. Badakigu, ordea, kalean eta baserrian, diru-goseak ez duela bukaerarik; eta batzuetan, zoritxarrez, neurria galdu eta pilatzetik arpilatzera ematen dela pausua. Bestaldetik, uste dut filosofiarik kapitalistena ere inguru industrialeko baserrietara heldu zela, mendiz mendi eta bailaraz bailara zabaldu, eta ez duela asmo handirik alde egiteko. Batzuek erabakitzen dute filosofia horri jarraitzea lantegia baserrian jarriz eta beste batzuek nahi dute kalekoek duten balizko ziurtasun ekonomiko, soldata, asteburu libreak, oporrak… Horren bila abiatu kalera, eta heltzea nahikoa da konturatzeko esaera zaharrek ez dutela indarrik galdu.. urrutiko intxaurrak 14, gerturatu eta 4.\nGaurko azken arrakalari helduko diot: espazioak partekatzea. Hiri-espazioa partekatzen dugunean argi omen dago zein den araua, ez da zalantzarik. Ezin naiz, adibidez, ardiekin jaitsi eta artzain egon herriko berdegune batean. Eta landa-eremua partekatzen dugunean, zein da araua? Batzuentzat ez dago araurik, dena da libre, arau ezaren erresuman sartu baitira: hondakinak bota ahal dira –mota guztietako ontziak…–; txakurrak aske ibili ahal dira, lotu gabe; oihukatu ahal dugu, motorrean abiadura mugarik gabe ibili… mendialdeko askagunea –ez dut uste gehiengo batek horrela funtzionatzen duenik–. Aldi berean, larritzen nau baserritarrok pentsatzeak landa eremuan egiteko eta erabakitzeko eskubide esklusiboa dugula eta gure iritzia besteen gainetik dagoela. Partekatuak diren neurrian uste dut espazioen arauak denon beharrak hartu beharko lituzkeela bere baitan. Eta ulertzen dudan bezala artaldeak hartuta ezin garela hirietako berdeguneetara joan haiek bazkatzera; ulertzen dut, adibidez, txakurrak ezin direla aske ibili mendian, ganadua dagoen eremuan, eta are gutxiago abere artean jolasean. Edozein kasutan, eta guri dagokigunez, ezin dugu pentsatu gure espazioekin zerikusia duen edozein gaitan gure ahotsak guztiz erabakigarria izan behar duenik, inondik inora. Uste dut, hala balitz, maiz, erabakiok hankamotz geratuko liratekeela eta, epe ertainera, gure kalterako. Izan ere, gure interes horiek defenditzearren, beharbada, zapaltzen ari gara osagarriak eta aberasgarriak izan daitezkeen beste ikuspegi batzuk, beste ahots batzuk; eta, akaso, ahots horiek dira nekazari mundutik gertuen sentitzen direnenak. Hortaz, kalean lagunak galtzeko arriskuan geundeke; eta deskuidatuz gero, lagunak baino, aliatuak dira –izan daitezke–. Aliatuak gure arazoen berri zabaltzeko, aliatuak egunerokotasunean erabaki politikoak hartzeko –ezin ahaztu egiten dugun erosketa bakoitza ekintza politikoa dela–, aliatuak kalean gure presentzia ziurtatzeko. Eta aliatuak baloratu beharrean, lagunok, baserri mundutik kaletarrak iraintzen dira maiz. Deseroso sentitzen naiz halakoetan, izugarri; eta kezkaz entzuten ditut eko sustraia duten irainak. Barazkijaleak iraintzen direnean ere, egonezina; eta harridura pizten dit, adibidez, baserri mundutik inongo kritikarik ez entzuteak haragi industriala jaten duenarekiko.\nHonaino heltzeko adorea izan baduzue, bejondeizuela, eta eskerrik asko. Dexente kostatu zait nire kaletar eta baserritar izaeren arteko oreka topatzea –eta ez dakit lortu ote dudan–. Ez nuke nahiko inor irainduta sentitzea; eta hala bada, barkatu… Nahiko nuke piztu lubakiez eta arrakalez gaineko hausnarketa helburu bakar batekin: kalea eta baserriaren arteko horiek gero eta azalekoagoak izatea, desagertu arte; badugu eta uste duguna baino gehiago komunean.\nArizmendi, lehen Ikastola Changemaker\nAniztasunaz eta kohesioaz


Portarlington - Wikipedia, entziklopedia askea.\n53° 09′ 40″ N, 7° 11′ 25″ W / 53.161111111111°N,7.1902777777778°W / 53.161111111111; -7.1902777777778Koordenatuak: 53° 09′ 40″ N, 7° 11′ 25″ W / 53.161111111111°N,7.1902777777778°W / 53.161111111111; -7.1902777777778\nPortarlington (Irlandako Errepublika)\n7,788 biztanle (2011)\nPortarlington (irlanderaz Cúil an tSúdaire) Irlandako Errepublikako Laois eta Offalyko konderrien artean dagoen hiria da. Hiria banatzen duen Barrow ibaia da konderri bien arteko muga.\nIrlanderazko Cúil an tSúdaire izenak "larrugilearen txokoa" esan nahi du.\n1260an Lea gaztelua eraiki zuen William de Vesey normandiarrak bertan. Bortxaz beteriko historia izan zuen, sarritan erasotu eta suntsitu baitzuten. Azkenik 1640an Oliver Cromwellen gudalosteek lehergaiekin eztandarazi zuten arte.\nPortarlington 1666an fundatu zuen Sir Henry Bennet, Karlos II.arenaren barne arazoetako idazkariak. Aurrez 1641eko irlandarren matxinadan inguruko lurrak konfiskatu baitzituen erregeak. Bennet bera oso ingeles zalea zen eta aurrez Cooletoodera (Cúil an tSúdaire) izenaz ezagutzen zen inguruari Port-Arlington izena jarri zion eta bera bihurtu zen "Arlingtongo Baroi". Ezin izan zion luzaz eutsi ordea eta 1691eko Limerickeko Itunaren ondoren 15 familia higanot frantziar iritsi ziren bertara, Port-Arlington higanot herri bihurtuz. Fransesez hitzegiten zen herrian eta mezak ere hizkuntza honetan eman ziren 1820 arte.\nLea Gazteluaren aztarnak\nTresconeko haitza: herritik gertu dagoen haitz handi bat da mendeetan zehar meza katolikoak egiteko aldare gisa erabili zena.\nEdward Carson (1854-1935), irlandar unionisten burua\nArlington (Massachusetts) (AEB)\nWikimedia Commonsen badira fitxategi gehiago, gai hau dutenak: Portarlington "https://eu.wikipedia.org/w/index.php?title=Portarlington&oldid=5221532"(e)tik eskuratuta\tKategoriak: Laois konderriko udalerriakOffaly konderriko udalerriakEzkutuko kategoriak: Wikidatako koordenatuak dituzten artikuluakCommonskat txantiloiaren mantenimendu bilaketak\tNabigazio menua\nБългарскиCebuanoDanskEnglishEspañolFrançaisGaeilgeBahasa IndonesiaItalianoNederlandsPolskiРусскийSlovenčinaSvenskaاردو\tAldatu loturak\tOrriaren azken aldaketa: 26 urtarrila 2016, 15:01.


ATHARRATZE ETA ALOZE MASKARADAREN BIDEETAN\n2020an Euskal Herrira iritsi zitzaigun koronabirus izurriteak gure bizimodua aldatu du arrunt, egonkortasun eza ekarri digu arlo guztietan, eta gure bizitza sozio-kulturala, gure bestak eta kaleko erritualak ere kaltetuak izan dira, Badira orduz geroztik ospatu…\nAnimaliak beti izan dira euskal iruditeriaren iturri, eta heien itxuran, izakeran eta ezaugarrietan oinarriturik, hamaika irain sortu dugu. Urdea, zakurra, zerria, astoa, sugea, txoria, apoa, putrea, otsoa… dira gehienbat erabiltzen ditugunak, baina katua, ahuntza, zizarea,…\nUr goiena, ur barrena Urte Berri egun ona. Gure baratzean belar onarekin, hark botatzen du usai ona, goian-goian ilargia, erdi-erdian krabelina, Arantzazu, zer dakarzu? Ur goiena, ur barrena Urte Berri egun ona. Erdi-erdian…\nAro zaharretan gure arbasoek urtea bi zatitan banatu zuten: uda eta negua. Hainbat ikerlariren ustez, lehenak badu zer ikusirik urarekin eta bigarrena Paleolito Aroan gurtzen zuten Egu izeneko jainkoarekin. Mari lurraren pertsonifikazioa den bezala, Egu…


Irekia Eusko Jaurlaritza - Gobierno Vasco :: Zerbitzuen Karta aurkeztu du Kontsumobideko zuzendari Nora Abetek\nZerbitzuen Karta aurkeztu du Kontsumobideko…\n\nZerbitzuen Karta aurkeztu du Kontsumobideko zuzendari Nora Abetek Iturria: Irekia\n\nNora_Abete.jpg Iturria: Irekia\n\n5F131CC4-D3D7-4E26-96FC-493F2BFA1C02.jpeg Iturria: Irekia\n\n47821FAA-6858-4F16-B1A9-EAAE2B15C0F3.jpeg Iturria: Irekia\n“Kontsultei 2 eguneko epean erantzun nahi diegu eta erreklamazioei 10 eguneko epean, eta haien tramitazioa 45 egunetan osatzea lortu. Arbitraje-espedienteetan, 70 eguneko batez besteko ebazpen-epea lortu nahi dugu”\nKontsumobide - Kontsumoko Euskal Institutuko zuzendariak Kontsumobideko Zerbitzuen Karta 2019-2020 aurkeztu du gaur; kalitatearekin eta batez ere kontsumitzaileekin hartutako konpromiso jakin batzuk. Euskadin kontsumoaren gaietan erreferente izateko Kontsumobidek egindako apustuari erantzuten dio kartak, kontuan izanik erakunde hau funtsezko baliabidetzat hartzen dutela herritarrek beren eskubideen babesean. Horregatik, egunero ari da neurri berriak gauzatzeko lanean, neurri horiek herritarrei hurbiltzeko eta konpromiso eraginkor eta ebaluagarri batzuk adierazteko.\nKontsumobideko zuzendari Nora Abetek azpimarratu duenez, “garaien eboluziora egokitu beharrean gaude, eta kontsumitzaileen eskubideak bermatzeko nahitaezkoa da prestakuntza, heziketa, egoera gatazkatsuak saihestea, baita ikuskaritzak egitea eta erreklamazioak ebaztea ere, jakina. Eta orain bizi ditugun garai hauetan ezin dugu kontsumoari buruz hitz egin kontsumo arduratsuari heldu gabe. Kontsumo-modu kontziente bat, gainerako pertsonak eta gure planeta errespetatuko dituena, non etengabea izan behar duen gure prestakuntzak.”\nHorregatik, Zerbitzuen Kartak Kontsumobidek 4 eremutan ematen dituen zerbitzuak jasotzen ditu: informazioa, prestakuntza, kontsumo-gatazkak eta ikuskaritza\nInformazioa: sare sozialen, teknologia berrien eta argitalpenen bitartez, baina betiere kontsulta presentzialetan eta online egiten direnetan erantzunez. Arreta zuzen hori KIUBekin eta kontsumitzaileen elkarte desberdinekin lankidetzan indartzen da. Informazioa da kontsumo arduratsu baterako lehenengo pausoa.\nPrestakuntza: lehentasunez ikasleei eta adinekoak bezalako kolektibo kalteberenei zuzendua, eta herritarrei zuzendutako prestakuntza orokorra.\nErreklamazioak eta denuntziak: bitartekaritza da Kontsumobideren lehenengo aukera kontsumoko gatazkak ebazteko, eta arbitrajea gehitzen zaio, bide judizialera jo gabe gatazkak ebatzi ahal izateko.\nIkuskaritza eta merkatu-kontrola: herritarren ongizatean eragin handiena duten gaiei lehentasuna emanez. Enpresek kontsumitzaileen eskubideak bermatzen dituztela zaintzeaz arduratzen da Kontsumobide eta aldi berean jakinarazi egiten dizkie kontsumitzaileei haiengan eragina izan dezaketen lege-aldaketak.\n“Arreta pertsonalizatu eta bizkor baten alde egiten dugu apustu” azaldu du zuzendariak, “kontsultei 2 eguneko epean erantzun nahi diegu eta erreklamazioei 10 eguneko epean, eta haien tramitazioa 45 egunetan osatzea lortu. Arbitraje-espedienteetan, 70 eguneko batez besteko ebazpen-epea lortu nahi dugu.”\n“Konpromiso errealak dira, neurgarriak. Gure lana hobetuz bakarrik, prestakuntzaren eta kontzientziazioaren bidez kontsumitzaileak inplikatuz lortuko dugu kontsumo arduratsuago, jasangarriago eta seguruago baten alde apustu egingo duen gizarte bat” esanez amaitu du Nora Abetek.\nNora_Abete.jpg 2 MB (jpg)\n5F131CC4-D3D7-4E26-96FC-493... 200 KB (jpeg)\n47821FAA-6858-4F16-B1A9-EAA... 3 MB (jpeg)\nNora Abete: “Opari-kupoi edo deskontu-kupoi batzuk trukatzean gertatutako zenbait arazoren berri izan du Kontsumobidek”\n“Kalteberenak babestea da jostailuen ikuskaritza-kanpainaren xedea” adierazi du Kontsumobideko zuzendari Nora Abetek


Antisemita zara bai ala bai • ZUZEU\nAntisemita zara bai ala bai\n2014ko Gazako bonbardaketa hasi eta egun batzuk pasa ondoren, nire lagun batek honako artikuloa jarri zuen bere horman, ezaguna den sare sozial batean.\n“How to Criticize Israel Without Being Anti-Semitic”- Nola egin Israel kritikatzeko, antisemita izan gabe.\nAraudia luzea bezain konplexua da, Israeldarrekin eztabaida eraikitzaileak izateko helburuarekin idatzita dago eta Ingelesa ulertzen ez duenarentzat hona hemen laburpen bat:\nEzin da esan Israelek odolaren egarria duela. Lehenaldian judutarren aurkako indarkeria justifikatzeko haien erritualentzat ume ez judutarren odola baliatzen zutela argudiatu izan delako behin baino gehiagotan.\nEzin da gurutziltzaketa aipatu, Judutarrei Nazareteko Jesusena leporatzen zaielako.\nEz eskatu bereziki judutarrei kolonoak edota extremistak gaitzeztea.\nEz erabili judutarrak Israel ordez.\nEz esan Sionismoa Israel ordez. Sionismoa judutarrek estatua izateko eskubidearen aldeko mugimendua izanik, ez genuke horren kontra egon beharrik, izan ere, eskubide osoa izango bailukete haien estatua izateko.\nEz esan “hau judutar ona da” bakarrik judutar hori esaten duena gustukoa duzulako.\nEz baliatu dituzun judutar lagunak zure burua babesteko.\nEz esan israeldarrak etnikoki europarrak direla.\nEz esan judutarrak azken finean ez direla benetazko jatorrizko judutarrak.\nEz esan judutarrak ez dutela inongo harremanik Israelekin.\nEz leporatu diasporako judutarrei leialtasun bikoitza izatea.\nEz esan judutarrak hedabideak edota banku sistema kontrolatzen dutela.\nEz jarri Daviden izarra esbastikaren parean izan ere Daviden izarra judutar guztien ikurra delako, ez Israelena.\nEz erabili holokaustoa argudio erretorikoa bezala.\nIrudipenak egiterakoan ez baliatu judutarren errepresentazio grafikoak. (sudurrak, betaurrekoak, etab…)\nEz erabili “hautatutako herria”ren esamoldea judutarren besteonganako arrazakeria azaltzeko.\nEz esan antisemitismoa desagertu egin dela gaur egun.\nEz esan Palestinarrak ere semitak direlako, israeldarrak ere antisemitak direla\nEz erasotu aurreko zerrendan dauden argudioekin antisemitismoa leporatzen dizuten judutarrak.\nEz dut esango aurreko zerrenda honetan dauden hainbat puntu nire oinarrizko logikarekin bat egiten ez dutenik. Giza talde baten irudia modu orokortu eta karikaturizatuan azaltzeko izan dezakedan joeran erortzeko arriskua ere ez dut ukatuko. Halaber, ez dut ukatuko 20 mendeetako antisemitismoak arrasto utzi duenik Europan eta Europarrotan.\nHala ere aski da! Nik behintzat ez dut gogoratzen, Hego Afrika mundu mailako boikot bat pairatzen ari zen garaian afrikaner nortasunaren inguruko horrenbesteko tirabirak eta eztabaida antzuak. Eta noski afrikanerrak ere pertsonak dira, gaur egun denak Hego Afrikan jaio dira eta ez dira Herbereetatik fusila eskutan itsasontzitik atera berriak, edozein hiritar bezala oinarrizko eskubideak dituzte. Inork ez zigun hori gogora ekarri haiek beste hiritarren eskubideak zapaltzen zituztenean. Eskubide guztiak guztiontzat bete zirenean orduan bukatu zen boikota.\nZerrenda hau, nolabait arrazista da ere, Judutarrekiko autoritate printzipioa ezartzen duelako. Gutako askok Norman Filkeinstenen hitzekin hunkituta gaude.\nZergatik? Gu ez garelako judutarrak, gure familia erdia ez dutelako erahil suntsitze masiboko eremuetan, eta gure gurasoek ez zutelako parte hartu Barsobiaren matxinadan, ez baldin bagara hori guztia, gertatzen ari dena kritikatzeko eskubide gutxiago ditugula ematen du. Orduan, gure argudioak goian aipatutako zerrendarekin balioztatu behar ditugu. Mina zelai baten gainean ibiliko bagina bezala idatzi behar ditugu zure salaketak. Judutar baten kasuan egoera errazagoa da ez omen dago “barneko antisemita” azaleratzeko arriskurik.\nEsan gabe doa, nire lagunari, amorrutik idatzi niola nire erantzuna. Hala eta guztiz, zerrenda honek akats bat dauka, uste baitu gure argudioak Israelen bizi den jendea edota Israelen alde dagoenarekin partekatu behar ditugula, nolabait gure iritzietara hurbiltzeko asmoarekin hitzegin behar dugu. Eta ez, nire kasuan ez daukat ezer hitzegiteko Israeldar hiritarrekin ez dut nire denbora galdu nahi haien iritzia aldatzen saiatuz. Hemen Israeleko lagunaren argudioa ekarriko dut, pertsonalki 4 israeldar ezagutzen ditut, guztiek argi daukate okupazioa nazioarteko delitu bat dela eta onartzen dute errefuxiatuek haien etxeetara itzultzeko eskubidea daukatela. Haiek dioten bezala oso gutxi dira Israelen horrela pentsatzen dutenak baina ezta batek ez dit sekulan esan nola hitzegin behar dudan gaiaren inguruan, horregatik dira nire lagunak. Nik nire inguruan dudan gizartea konbentzitu behar dut, Israeldar produktuei boikot egin diezaiela, gure gainean dauden potere eta instituzio politikoei presioa eragin diezaiogun, adibidez, lehenetsiko akordio komertzialak bertan behera utz ditzatela. Urrats hori ematen denean, orduan israeldarrek jasoko dute benetazko mezu bat, 80 hamarkadan Hego Afrikan bizi ziren kolono txurien oinordekoak jaso zuten moduan. Orduan guri entzuteko moduan egongo dira Israeldar estatuaren jarrera sustatzen dutenak.\nNola zen zibersexua 1997an?\nAitor Aspuru: "Herri mugimenduetan droga ez da modu kritikoan kontsumitzen"\n6 pentsamendu “Antisemita zara bai ala bai”-ri buruz\nAmonamantangorri 2014-08-02 14:04\nLehen esaldiak irakurtzen hasita, pentsatzen nuen testu sarkastikoa zela. Baina ez.\nKontuan hartuta sionistek antisemitismoaren kartarekin xantaia egiten ederki dakitela, ez zait hain gaizki iruditzen judu holokaustoa oroitaraztea. Azken batean, edozein mugimendu militaristaz aritzean merezi du gogora ekartzea.\nAutorearen ustez, antisionismoa=antisemitismoa. Sionista porrokatu guztiak ados daude horrekin. Ez badiozu europar judu bati eskubidea aitortzen enpresa kolonial arrazista bat egiteko, juduak arrazoirik gabe gorroto dituzulako da\n“Ez esan israeldarrak etnikoki europarrak direla”. Hori eztabaida zientifikoa da, ez eztabaida politikoa. Hain juxtu, antisemitek asmatutako gezurra da Europako komunitate juduak beste arraza batekoak zirela, orain bi mila urte Judeatik erbesteratu (omen) zirenen ondorengoak zirela. Sionismoak gezur hori bereganatu zuen, eta denoi sinestarazi.\nHonatx hemen, hitzaldi interesgarri bat. Shlomo Sand “Herri Juduaren asmakuntza” idatzi zuen historialari israeldarraren hitzaldia: “Israelgo Lurraren asmakuntza”. https://www.youtube.com/watch?v=sqj_UOdHxpk&list=WL&index=60\nSugar 2014-08-02 14:56\nBa antisemita izango naiz ze argudio gehienekin bat nator. Israelen biztanleriaren %60a kanpotik etorria da. Bestesk kanpotik etorritakoen semeak. Ta indarra da estatua izan deztem duten argudio bakarra. Ez dia bere lurrak . Ta ez da afrika bezalakua. Gauz bat da Sudanera jutea ta Sudanarrei hori eragitea baina Sudan izaten jatraituz. Ta heste gauz bat. Zure lurrak ez dian leku batera jutea ta hor estatua sortu. Hoberena 67ko mugak errespetatzea litzateke. Ez zilegia delako baizik ta atzera eitea ezinezkoa delako haizik.\nHiltzenHil 2014-08-03 19:31\nNi judutar deritzon etnia bizkarroi internazionalaren aurkakoa naiz EMMANUEL KANT, MIHAIL BAKUNIN, DANTE ALIGHIERI, FRANCISC BACON, HONORATO DE BALZAC, PIO BAROJA, GUSTAVO ADOLFO BECQUER, LUDWIG VAN BEETHOVEN,OTTO BISMARCK, JUSTINIANO, THOMAS CARLYLE, CERVANTES, MARCO TULIO CICERON, ALEXANDER SOLZHENITSYN, LEON TOLSTOI, CHARLES DICKENS, RICHARD WAGNER, FEDOR DOSTOJEWSKI, JULIUS EVOLA, HENRY FORD, BENJAMIN FRANKLIN, GOETHE edo FRIEDERICH HEGEL bezala.\nPertsona guzti huek naziak eta inmoralak izan ziren? Edo badaude oinarri arrazionalak judutarrek historia osoan jasan duten gorroto orokorra ulertu ahal izateko?\nxare 2014-08-03 23:27\nPertsonai ilustreen zerrenda luze bat jar dezakegu eta emakumeen rola, amerikako indigenak, afrikako esklaboak edo homosexualitateari buruz dituzten iritziei buruz hitzegin genezakeen ere…\nPeru Dulantz 2014-08-04 09:35\nIsraeli boikot orokorra egitea da erantzun posible bakarra.\nBenjamin 2014-08-04 14:37\nHarrapazak! “Israeli boikot orokorra egitea da erantzun posible bakarra”. Lasai geldituko hintzan, motel!\nHolako geostrategekin munduko gatazka guztiak (gurea barne) aste pare batean konponduta. Tira hoa deskantsatzera, jenioa.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Elektrizitatea eta Elektronika (Lanbide Arloa)" author_facet:"Atela, Aintzane"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Elektrizitatea eta Elektronika (Lanbide Arloa) Egilea: Atela, Aintzane\n1 Automatismo Elektrikoak, Pneumatikoak eta Hidraulikoak (Modulua) Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Instalazioa eta mantenimendua (Lanbide Arloa) 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Sistema automatizatuak (Modulua) 1 Sistema elektrikoak, pneumatikoak eta hidraulikoak (Modulua) 1 Sistema mekatronikoen irudikapen grafikoa (Modulua) Guztiak ikusi ... gutxiago ...


Iaz baino %3,4 batu da zergatan urrira arte - Debagoiena - Goiena.eus\nIaz baino %3,4 batu da zergatan urrira arte\nLeire Kortabarria 2016-11-14 16:09\nZerga-bilketa pilatua %3,4 handitu da Gipuzkoan urria arte, aurreko urteko denboraldi berdinarekin alderatuta. Zehazki, 2015ean baino 104 milioi euro gehiago batu dira.\nBilakaera hori azaltzerako orduan, eragin positiboa izan dute BEZ, Pertsona Fisikoen Errentaren gaineko Zerga (PFEZ), zerga bereziak eta Sozietateen gaineko Zergaren kuota diferentzialaren ataletan izandako hazkundeek. Alde negatiboan, berriz, zerga berezien Estatuarekiko doikuntzak okertu eta PFEZaren ondare irabazien atxikipenak mugatu izana nabarmendu behar dira.\nErrentaren gaineko zergaren esparruan, lan atxikipenen atalean 25,4 milioi gehiago jaso ditu Ogasunak (+%2,3). Ondare irabazien atxikipenak eta kapital higikorren etekinen atxikipenak, aldiz, bilakaera negatiboa izan dute: 29,1 eta 13,1 milioi gutxiago, hurrenez horren.\nPFEZa osorik hartuta emaitza positiboa da, pasa den urtean baino 24,5 milioi gehiago batu baitira (+%2,2). Sozietateen gaineko zergaren atalean, kuota diferentzial garbia 11,6 milioitan hazi da: sarrera gordinek 12,3 milioi egin dute gora, eta itzulketak 0,7 milioitan hazi dira.\nZerga bereziei dagokionez, hidrokarburoen gaineko zergak 14,2 milioi gehiago batu ditu (+%5,1), eta tabako laboreen gaineko zergaren bilketak %3,7 egin du gora, hau da, 3,4 milioi euro gehiago. Azkenik, Aldundiak kudeatzen duen BEZari dagokionez, zerga bilketa metatua %0,9 igo da aurreko urtearekin alderatuta, hau da, 7,9 milioi euro gehiago bildu dira: 43,4 milioi gehiago batu dira (+%4,2), itzulketak 5,5 milioitan hazi dira (+%1,1) eta lurraldeen arteko doikuntzak 30 milioi jaitsi dira (-%7,9).


«Mendia abentura gogoa asetzeko eszenatoki egokia izan zen»\n11 ekaina, 2017 Motzean 1251\nAndoni Ormazabal, Xabierren anaia\n«Xabi mendizalea zen, abenturazalea. Mendian abentura gogoa asetzeko eszenatoki egokiena aurkitu zuen. Poliki-poliki hasi zen; Irimo, Aizkorri, Txindoki… Gero Piriniotan ibili zen eta han eskalatzen hasi zen. Alpeak, Andeak eta Himalaia ukitu eta espedizioen zailtasunak areagotu egin ziren.\n»Mendi asko egin genituen elkarrekin eta atseden hartu behar zuela esaten nion, baina Andoni ase ezina zen.\n»Nik berak baino hiru urte gehiago nituen eta txikitan borrokak egiten genituen, jakina. Hasieran menderatzen nuen, baina denbora gutxian sendotu zen eta indartu. Oso mugitua zen, sasoi handia zuen eta buruz ere gogorra zen.\n»Buruz gogorra zela diodanean, sufritzeko gaitasun handia zuela esan nahi dut. Mendian berarekin ibilita, zailtasunek sortzen duten tentsioari buelta emateko gai zen, eta irribarre batekin gainera, bromazalea ere bazelako.\n»Ikasketetarako ez zen oso fina eta nik, anaia zaharra nintzenez gero, amarekin batera kaña asko sartzen nion ikasi behar zuela esanez. Alabaina, berak ez zuen indarrik jartzen motibaziorik sortzen ez zioten gauzetan. Motibatzen bazen, ordea, dena ematen zuen».\n»Elurretako Lehoinabarra bukatzeko Joxe Takolo beka lortu zuen eta orduan amari eta bioi ‘ikusten?’, esan zigun. Guk ezin izan genion ezer ere esan. 2004an Sobiet Batasun ohiko bost zazpimilakoak igotzeagatik Elurretako Lehoinabar titulua jasotzen gazteena izan zen».\n« Usadio zaharrak berri\n«Abenturazale amorratua zen, kirolari aparta izan zen txiki-txikitatik» »


Nortzuk gara - Dingxing Hardware Electromechanical Equipment Co., Ltd.\nSuzhou Dingxing Hardware Ekipamendu Elektromekanikoa Co, SL\nSpeed Leopard Txinan ebakitzeko tresnen fabrikazioko enpresa profesionala da. Konpainia 1999an sortu zen. Gure xedea eta printzipioa osotasuna, berrikuntza eta irabazi guztiak dira. CNC ebaketa tresnen diseinua garatzeko konpromisoa hartu genuen beti. Orain gure teknologia maila aurreratuaraino garatu da. Jarrera aitzindariarekin, balio erantsi handiko ekoizpenarekin eta zerbitzu bikainarekin, Speed Leopard-ek negozio esparrua arrakastaz zabaldu du. Herrialde osoko dozenaka hiritan bulego ugari daude, salmentako 50 ingeniari profesional baino gehiagorekin. Enpresak pertsonenganako printzipioa betetzen du. Arreta jarri talentuak lantzen. Urtero diru asko xahutzen dugu entrenamendu pertsonaletan. Speed Leopard CNC ebaketa tresna Produktibitatea, errendimendua eta errentagarritasuna da. Bezeroentzako errentagarritasuna hobetzen dugu. Gure ekoizpen nagusiak hauek dira: CNC amaierako errota, tornua sintonizatzeko erreminta sintonizatzeko txokoa, makinaren hari txorrota eta uzkurdurako amaiera errotaren euskarria.\nProduktuaren kalitate handikoa eta zerbitzu bikaina, irabazi bezeroaren gogokoena. Gure Suzhou Hi-Tech Barruti Nazionalean ontziratutako biltegia dago. Stock nahikoa izateak inbentarioen funtsen presioa murrizten lagun dezake. Aurreztu kostua eta entrega epea. Utzi bezeroari kezka doan.\nArreta delako, hain profesionala. Profesionala, oso bikaina delako. Espero zurekin lankidetzan aritzea!\nEnpresa Suzhou goi teknologiako barrutian dago. Fabrika estandarraren eraikina 3000 m² ingurukoa da. Konpainiak 6 sail eta 60 langile ditu. Prozesatzeko eta probatzeko ekipo ugari daude. Salmenta eta laguntza tekniko zerbitzu ezin hobeak. Stock nahikoa izateak inbentarioen funtsen presioa murrizten lagun dezake. Aurreztu kostua eta entrega epea.\nOsotasuna: zintzotasunez, zuzena dena egiteko.\nIrabazi-irabazi: elkarrekiko onuragarriak diren lankidetzak etorkizun hobea lortzeko.\nBerrikuntza: konstante bakarra aldaketa da.\nKonpainiak mundu osoko dozenaka erakusketetan parte hartzen du urtero. Gaur egun, konfiantzazko lankidetza ezarri dugu Alemania, Portugal, Errusia, India, Malaysia, Mexiko eta abarrekin.


Ezker Anitza-IUk Udalari eskatzen dio bete dezala prostituzioa gabeko udalerrien sarearekin bat egin zuen mozioa | Mondraberri Arrasateko Ataria\nHasiera Albisteak Ezker Anitza-IUk Udalari eskatzen dio bete dezala prostituzioa gabeko udalerrien sarearekin bat...\nMozio horretan, prostituziora bideratutako emakumeen eta haurren trafikorik gabeko udalerrien sareari atxikitzea onartu zen.\nEzker Anitza-IU Arrasateko Batzarrak gogora ekarri du irailaren 23a sexu-esplotazioaren aurkako eguna dela, eta 2016ko uztailean gai horri buruz onartutako mozioa bete dadila eskatu du. Horrela izanda, lehentasunezkotzat jo du Sarera atxikitako udalerrien arteko bilera bat egitea, salerosketaren eta prostituzioan derrigorrean jardutearen aurka borrokatzeko tokiko politika komun bat zehazteko eta adosteko. Politika horren mende daude, batez ere, emakumeak eta neskatoak.\n2016an onartutako mozio honek, gainera, gure gizartean errotuta dagoen salerosketaren arazo larriari aurre egiteko zenbait konpromiso jasotzen zituen. Hala, azken bost urteetan Gipuzkoan ehun emakume baino gehiago esplotatu dituztela baieztatzen duen txosten bat argitaratu berri da.\nEzkerreko alderdiak esan duenez, “Ez da garatu salerosketaren arazoa agerian uztea ahalbidetzen duen neurririk, mozio horretako 2. puntuan onartu zen bezala. Eta ekintza-eza hori ulertezina da, batez ere, Covid19ak eragindako mundu-mailako krisi-testuinguru batean; krisiak herritarren zati handi baten ahultasun-egoerak areagotzen lagundu du, eta, beraz, premiazkotzat jotzen dugu delitu-sare eta -erakundeEN negozioen aurka neurriak hartzea, emakumeak eta neskatoak sexualki esplotatzea dakarren arriskuari aurre egiteko.”\nOnartutako mozioan honako hau erabaki zen:\n– Gure Udalak bat egiten du prostituziora bideratutako emakumeen eta haurren trafikorik gabeko hirien sarearekin.\n– Gure Udalak aldizkako kanpaina bat diseinatuko du herritarrak sentsibilizatzeko eta prostituzioa, emakumeen genero-indarkeria eta sexu-esplotazioa berdinak direla ikusarazteko.\n– Gure Udalak ez du inolaz ere prostituzioaren negozioan aritzen diren lokalak edo klubak irekitzea erraztuko.\nZentzu horretan, Ezker Anitza-IUren ustez, “Esplotazio egoera hauen aurrean ezin da onartu ez gizartearen permisibitatea ez pasibotasun instituzionala. Hori dela eta, Arrasateko Udalak areagotu egin beharko luke salerosketaren aurkako ahalegina, eta sexu-salerosketaren eta -esplotazioaren aurkako sareari atxikitako udalerri guztien udal-topaketa eskatu beharko luke, elkarrizketarako eta lanerako gune bat sortzeko, non tokiko estrategia amankomun bat garatu ahal den, sexu-salerosketaren eta -esplotazioaren aurkako borrokan. “\nIrailaren 23 hau emakumeen eta haurren sexu-esplotazioaren eta trafikoaren aurkako nazioarteko eguna dela eta, Ezker Anitza-IUk herritarrei, “sexu-salerosketaren eta -esplotazioaren aurrean, gaur eta urteko egun guztietan, tolerantzia eza izan behar dugula” gogorarazten die.


Tour Down Under 2017: Richi Portek etapa nagusia irabazi du\nTour Down Under, 5. etapa\nRichie Portek lidergoa sendotu du etapa nagusia irabaziz\nGorka Izagirre ia bi minutu geroago sartu da helmugan eta sailkapen nagusiko bigarren postua galdu du.\nEwanek bolada onari eutsi dio laugarren etapa ere irabazita\nCaleb Ewan, Peter Sagan bera baino indartsuago\nPortentzat garaipena maldan gora, Gorka Izagirre, bigarren\nCaleb Ewan, lehen liderra\nRichie Porte nagusitu da bosgarren etapan\nRichie Porte australiarrak 48 segundotan handitu du Esteban Chavesekin sailkapen nagusian duen aldea bosgarren etapa irabazi ostean. Guztira, 151,5 kilometroko ibilbidea egin dute Tour Down Underreko txirrindulariek, McLaren-Vale eta Willunga Hill artean.\nRichie Porte lehen izan da Willunga Hilleko helmugan, eta 20 segundo geroago Nathan Haas herrikidea eta Esteban Chaves kolonbiarra sartu dira. Chaves da, hain zuzen, Porteren aurkari nagusia lasterketa honetan.\n31 urteko Portek bere lidergoa sendotu du, helmugarako bi kilometroa erasoa jo eta Willunga Hillerako igoeran erakustaldia emanez. Lasterketa honetan lortzen duen bigarren garaipena da.\nGorka Izagirrek, berriz, ez du bere eguna izan. Gaur arte bigarren zen sailkapen nagusian, baina ia bi minutu galdu ditu larunbat honetako etapan. Gipuzkoarrak erorikoa izan zuen osteguneko etapan, eta orduz geroztik ez dago sasoirik onenean.


Udalak ongietorria eman die uda Gasteizen harrerako familiekin igarotzen ari diren ume sahararrei « Prentsa oharrak\nUdalak ongietorria eman die uda Gasteizen harrerako familiekin igarotzen ari diren ume sahararrei\nKategoriak: Sailkatu gabea — Komunikazio Zerbitzua / Servicio de Comunicación — 17 uztaila 2019 14:17\nGaur goizean, Udalak harrera egin die “Oporrak bakean, 2019” programaren bidez uda Gasteizen igarotzen ari diren 35 ume sahararrei.\nAlkate Gorka Urtaranek ongietorria eman die haiei eta harrera familiei. Ekitaldian, besteak beste, Gobernuaren Arabako ordezkari Jesús Loza, Gobernuaren Arabako ordezkariorde Jesús de la Fuente, Arabako diputatu nagusi Ramiro González, Batzar Nagusietako lehendakari Pedro Elosegi eta Garapenean Laguntzeko zinegotzi Jon Armentia izan dira.\nUztailaren 12an iritsi ziren umeak Tindufeko errefuxiatu-kanpamenduetatik (Aljeria), beste 279 ume gehiagorekin, zeinak EAEko beste herri batzuetara joan baitira.\nAbuztuaren bukaerara arte egongo dira Gasteizen, eta bitartean, atzean utziko dituzte urte osoan bizi behar izaten dituzten baldintza gogorrak, eta jarduera ludikoetan hartu ahalko dute parte, bertako kultura ezagutu, mediku-azterketak egin —kanpamenduetan ezinezkoa baita— eta, inportanteena dena, harrera familiekin bizi eta haiekin maitasun lotura estuak sortu; harrera familiek, berriz, zuzenean ezagutu ahalko dute Saharako herriaren errealitatea.


Konpainia noblean - Librería papelería El Arruí\nHona hemen Lertxundiren azken lana.\nFesta du euskal irakurleak. Otto Petterekin hasi zen festa hark bost Ifrentzuekin eta Mentura dugun artean saioarekin izan zuen segida. Koska bat estuago egin du Lertxundik ezin utzizko liburu honetan: erabat orijinala den proposamena egin digu. Bakanak dira literatura unibertsalean modu honetako narrazio sendoak.\nEz bilatu erudizio trataturik, ez biltze lan hutsik, hori Lertxundik egina dizu lehendik. Hark bildu duena, hark literatur senez eta jakituriaz xehatu duena goza ezazu zuk bilduma berritzaile honetan.\nMosaiko baten tankeran egituratuta dago, piezen eta gaien eta tonuen ugaritasunak harrituko zaitu. Liburu honek nabigatzen jarriko zaitu euskal kulturaren intranetean zu konturatu ere egin gabe. Literatur arketipoen eguneratze erabat modernoa aurkezten dizu, sormen lana ardatz duela.\nLagun ahantzezinen konpainia noblean jarriko zaitu.


Hammarkross Hazemag UNIVERSA 2030 Peabody Holmes - abiadura handiko eraispena\nHondakinak material zaila da, egun batetik bestera forma aldatzen duen konposizioa du. Etxeko, ontziratu, komertzial eta industriako hondakin mota desberdinetako prozesaketa ekonomikoa erabilitako prozesuaren araberakoa da. Prozesu egokia lortzeko lehen urratsa zatiketa eraginkorra da.\nHondakin makinak normalean batez beste hondakin mota bat prozesatzeko diseinatuta daude eta deskonposizio teknologia beti konpromisoa da neurri batean ahalik eta hondakin mota gehien sartzeko. Etxeko eta ontziratuen hondakinak aldi berean prozesatzen dituzten ekipoen ezaugarri berezia da.\nUNIVERSA 2030, forratutako etxebizitza indartsua hidraulikoki ireki daiteke, makina erraz eskura daiteke zerbitzu azkarra izateko. UNIVERSAren sarrerak blokeoa ekiditeko diseinatuta dago, nahiz eta hondakin gehienetan gehien onartzen den kopurua makinan sartzen den.\nErrotorea, makinaren bihotza errodamenduzko errodamenduak autoerregulatzen ditu. Errotorea soldadurazko eraikuntza da eta dinamikoki orekatuta dago eta malko hortzetako bi errenkadun hornituta daude, errotorearen periferiaren inguruko zirrikituetan eratuta hidraulikoki edo azkar askatzeko unitateekin.\nErrotorearen inguruan muntatutako ekipoek udaberrian kargatutako hortz-mantala, zatiketa-bidea eta parrilla daude. Parrila bi zatitan dago, gurditxoan muntatuta. Birrindu beharreko bideak ere oztopo gisa joka dezake. Amantala, zatiketa-bidea eta parrilla hidraulikoki eramaten dira lan-posiziora.\nUNIVERSA objektu finkoetan zaborretan sortutako kalteetatik babesteko, sarrerako kanpaia zirriborro bat dago. Zati hauek errotorearen bidez botatzen dira eta irteerako kloira iristen dira. Gortina bat eskaintzen da sareko punturik altuenean makinatik kanporatutako material arinak ez eragozteko.\nOntziratuak, industrialak, etxeko hondakinak edo eraikin hondakinak, gutxi gorabehera, 400 mm arte zatitzeko, inpaktu amantala bakarrik erabiltzea nahikoa da. Birrindu beharreko bidea eta birrinduta geratzen dira.\nHondakiak 200 mm-ra birrindu daitezke amantala eta birrintzeko bidea erabiliz. Kasu honetan, sareta atzera geratzen da.\nHiru tresneria etxeko hondakinak egokitzeko edo ontziratu gabeko hondakin mota arinenak koltxoiak, alfonbrak, ontziratzeko materialak eta autoetako pneumatikoak barne erabiltzen dira.\nErabilitako birrintzeko planta. 1980. izan ere\nCrusher birakaria malko finkoko tresnekin.\nErrotorearen pisua 25 tona inguru. 480 rpm Altzairu solidoa.\nErrotorearen luzera: 3000 mm.\nErrotorearen zabalera: 2000 mm.\nCrusher unitatearentzako pisua 100 tona ingurukoa da gutxi gorabehera.\nSareko sistema hidrauliko erregulagarria tamaina frakzioa 10-40 cm-ra kontrolatzeko.\n500 kW motor elektrikoa. Motor elektrikoa eta abiarazlea osatzea.\n1000 ordu inguru bakarrik gidatu.\nLandarea desegin eta instalazio gune berri batera eramateko erraza da.\nEkipamendu osagarriak eskuragarri daude, adibidez -apron.


'Dena gezurra da' erakusketa zabaldu du Olatz Landak Alondegian - Urola Kostako Hitza : Urola Kostako Hitza\nOlatz Landa, erakusketako bi koadroren aurrean. (Juan Luis Romatet)\nZumaian zabaldu duen erakusketa 2016an hasitako proiektuaren bigarren zatia da. Landak (Beasain, 1967) dioenez, erakusketa honetan, alde batetik, Maite Arrese ipuin kontalariaren narrazioetan oinarritutako pinturak daude, “ilustrazio literalak izan gabe, ipuin bakoitzean inspiratuta daudenak. Denboran zehar, zenbait ipuin berri sartu dira kontakizunean eta horrekin batera koadroak moldatuz joan dira. Horregatik, erakusketan aurreko koadroen argazkiak erakusten dira, gaur egungo koadroen alboan”. Gainera aurreko irudiaren arrastoa ikus daiteke, artistak ez baititu guztiz estali nahi izan. “Artelan bakoitzak irudi indartsua du oinarri, izan argazki famatua, maisulan ezaguna edo artistak berak egindako argazkiak”.\nBestaldetik, artistaren beste lan berriak ere ikusgai daude. “Pertsonen irudiak eta siluetak dira, emozioak, ametsak eta pentsamenduak irudikatzeko erabilita”. Erakusketaren izenburuak gaur egungo gizartea inguratzen duen faltsutasunari egiten dio erreferentzia. “Bere parean, ume eta indigenen irudiek benetako errealitatea ordezkatzen dute”.\nErakusketa martxoaren 1era arte egongo da zabalik, egunero, 18:00etatik 20:00etara. Igandetan ere zabalik izango da eguerditan, 12:30etik 14:00etara arte.


Biolentzia zer den –\nPablo Hasel musikariaren espetxeratzearen ondorio izan ziren istiluetatik hausnarketa ugari egin dira. Askok, ohi baino asaldura handiagoz, bandalismoa kritikatu, eta ezinegonaren kanalizazioa bide pazifiko loredun arrosatik egin behar dela behin eta berriro errepikatu dute.\nZer da biolentzia eta zer ez? eztabaida amaiezin bezain neketsua bihurtzen ari da, eta bien bitartean, inongo konplexurik gabe, biolentziaren kulturaren inguruan zenbait ideia difusoetatik at ezer gutxi dakigula aitortzen duenik ez da.\nIzan ere, biolentzia zer den galdetzen hasiko bagina, jazarpen fisiko zein psikologikoaren ohiko adierara joko genuke, seguru aski: pertsona edo erakunde batek beste pertsona edo kolektibo baten kontra egiteko erabiltzen dituen baliabide eta mekanismoak.\nXX. mendeko gerra odoltsuen ostean, mende bukaerako gizarteetan ez-biolentziaren diskurtsoa agertu eta horrekin, biolentziaren adiera bera aldatu zen. Ez-biolentzia praktikatzen zuten horiek bihurtuko baitzituzten biolento. Kolektibo menperatu baten erresistentzia ekintzak biolentzia bihurtuko ziren, baketsuak edo ez izan, gizarte baten oinarrizko arauen aurka egiten zutenean.\nAtsekabez onartu behar dut, kontzeptuak emanak zaizkigula, eta normalean haiek ahal dugun modura, modu aldrebes eta traketsean, erabili egiten ditugu, gure egin. Biolentzia zer da?: bada, haiek esaten dutena biolentoa dela. Horregatik, txurientzako aulki batetik altxa nahi ez, gerrara edo milia egitera joan nahi ez izana, nahi duzunarekin oheratzeko eskubidearen alde harrika hastea akto biolentoak ziren bere garaian. Baina seguru, oraindik ere, biolentzia batek beste batzuen aurka (sin más) egitea dela pentsatzen duenik egongo da. Horregatik, azken asteetara bueltatuko gara.\nNeska batek begi bat galdu du. Amorru handia ematen dit euskarazko pasiboak, aizue. Ez, ez du galdu, gauzak ez dira ausaz galtzen. Polizia batek neska bati begi bateko ikusmena betiko ukatu dio. Baina, hau ere ez da izen abizen jakin batzuk dituen polizia batek neska bati zoritxarrez begi bat zauritu diola. Ados egongo gara, karga bat polizia armatuak manifestatzaile ez-armatu batzuen kontra egitea dela. Baina oraindik ere, hiri-altzarien txorakeriak entzun behar ditugu. Eta konturatzerako, biolentzia biolentziarekin konpontzen ez dela esango duten erregimenaren morroi baketsuak hanka azpitik agertuko dira.\nJendea (kasu honetan gazteak) haserre ikustean, Nike, Tous eta Hugo Boss auzoko saltoki txikien kontra protestan, gutxien birziklatzen duen estatuko kontenedore horiek berberak defendatzen hasten zarete. Baina eta kontenedore erreak zer. Eta hor duzue argazkia. Zeharo ahaztu zaigu jada zergatik ari diren manifestazioan. Container Lives Matters pintada egin dute Bartzelonan, baina iseka esanda ere, honen ironia ulertzeko itsuegi zaudete.\nGazte bat kristalezko botila bat jaurtitzen ari da bertaratu diren argazkilari ilara jendetsua aurrean duela. Hor duzue argazkia berriro. Eta tamalez, horretara mugatzen duzue eztabaida. Ustekabean, berriro ere, biolentziaren diskurtsoarekin topatuko gara.\nJule Goikoetxea EHUko irakasleak “biolentzia” artikulua duela urtebete idatzi zuen gutxi gora behera, eta oraindik irakurri ez duenak, bertan du biolentzia zer den nahiko garbi azalduta. Jule Goikoetxeak ematen dituen adibide guztiei aste honetako berri bat gehitu diezaiokegu: biolentzia jaun andreok, Endesak eta Iberdrolak urte honetan inoizko irabazi onenak izatea da.\nHonaino iritsita, nik jakin nahiko luke zergatik gure soldataren ehuneko hain handi bat alokairura bideratzeak ez dituen asko hainbeste asaldatzen. Eserita itxoingo dut, inoiz alokairuen prezioak erregulatu bitartean, erreguka Blackstonek kontenedore pare bat erre ditzan. Ea behintzat horrela. Izan ere, biolentzia botererik gabe ezin da ulertu, boterea biolentziaren erabilpenik gabe ulertu ezin den bezala. Gainontzekoa autodefentsa eta erresistentzia da. Gure gizartea biolentziaren monopolioa duen sistema menperatzaile horrekin gainontzekook egiten ditugun paktuak dira. Gizarte horietako norbanakoak segun eta zein kolektibotan jaio diren biolentzia gehiago edo gutxiago jasoko dute, eta ez kasu askotan, biolentzia eragingo dute. Biolentzia jasotzen dugun kolektiboek etengabe erresistentzia espazioak sortuko ditugu, komeni zaionaren konbibentzia zoragarri horren ilusioa mantenduz.\nBiolentzia emana zaigu eta ez da pertsonala, pertsonen aurretik dator eta hauek hiltzean jarraituko du. Gizartearen makineria biolentzia hauek bere baitan mantendu eta errepikatzea da. Baina biolentzia zer den zehaztu gabe, bakeari buruz hitz egitea iruzur zuhurtziagabea da. Eta horrela bukatzen du batek plastikoko kontenedorearen eskubideak auzokideen horien aurretik jartzen. Inolako lotsa edo erruduntasunik sentitu gabe. Baina, azken asteetara bueltatuko gara berriro.\nKasu honetan, istiluetan dagoen kolektiboa, azken urtean pertsona migratuekin batera gehien kriminalizatu den gazteria da. 90ko hamarkadatik aurrera jaio direnak, krisiak bakarrik ezagutzen ez duten belaunaldi prekario ultra-prestatua.\nKontsumo irudiaren aroan bizitzera kondenatuta egotea nahikoa ez bazen, gure gurasoak baina hobeto biziko ez garela konturatzen ari gara. Bitartean, arazorik ez balego bezala jokatzen jarraitzen da, eta hori maitiak, bihurtzen ari zaigu arazo. Gure kezkak behin eta berriro infantilizatzen dira: txikikerietan gelditzen garela, alferrontziak gara, eta gainera, gutxi balitz, guztiarekin ofenditzeko ohitura pedantea dugu. Eta okerrena zera da, ez diguzuela oraindik ere ulertzen. Ezin duzue onartu saldu diguzuen meritokrazia horretan prekarietatean dagoen belaunaldi oso bati erantzunak emateko gai ez zaretela. Soluzioak bilatzeko ere ez, antza. Eta instagramean selfiak ateratzen denbora pasatzen dugun hogeita hamarrak betetzera goazen umemoko hauek ez lanik, ez estabilitaterik, ez etorkizun hurbil faboragarrik ez dugula aitortzea falta da. Baina orduan, gurasoek ordaindutako bi masterrekin langabezian dagoen giza zientzietako ikasleak kristalezko botila bat hartzen duenean baino ez da zuen eztabaidagai. Eta bat-batean, biolentziaren mamua leku guztietatik agertzen da.\nArazoak arazo, gazteen ezinegona identifikatzen ez duen biolentziaren analisi oro antzua da. Nike dendaren edo banku baten aurka egitean oihuka bandalismoa aldarrikatzen duenak bezala. Nik argi daukat, biolentzia zein den ikusteko gai ez dena, biolentziaren parte delako da.\nJordi Borrás argazkilariak ateratakoa Bartzelonan\nbiolentzia, Biolentzia zer den, hasel, herri erresistentzia\nZer duzu buruan “Biolentzia zer den”-ri buruz\nfreud 2021-02-26 14:11\nBiolentzia da politika garatzeko bitarteko espezifikoa.\nBaina biolentzia oro ez da politikoa baizik eta gizartean egituratuta dagoena eta denboran irauten duena.\nBiolentziaren monopolioa beharrezkoa den herri-legitimitatean oinarritua -aktiboa edo pasiboa- aurrez Estatu bihurtzea lortu duten giza taldeen esku dago beti.\nBere erabilerak adierazpide ezberdinak ditu. Zuzenean edo modu hertsatzailean izan daiteke erabiltzeko mehatxua eraginda.


Hau zarata! — Gaztezulo\nHau zarata! https://www.gaztezulo.eus/albisteak/hau-zarata https://www.gaztezulo.eus/albisteak/hau-zarata/@@download/image/75-p50_1363955436.jpg\nTelefonoa, klaxon hotsak, merkataritza guneetako musika gogaikarria, bozgorailuak, obrak... Presaka bizi gara, eta mundu zaratatsuan bizi garela konturatzeko astirik ere ez dugu. Dena dela, kutsadura akustikoak eragin nabarmena du guregan. Eta ez pentsa, MUSIKA kutsadura horretatik kanpora dagoenik\nZarata definitzea ez da lan erraza, sentsazio subjektiboa baita. Adibidez, parrandan ga-biltzala, tabernetako musika ozen entzutea belarrientzako oparia dela pentsatzen dugu. Etxean daudenentzat, berriz, kaletik datorren ia-ia edozein hots zarata da; loa hartzen uzten ez dielako, besteak beste. Argi dago, hala ere, zarata edo hots batzuk luzaroan entzuteak eragina duela guregan.\nEguneroko zarata askorekin ohitu egin gara, eta horregatik, ez diogu kutsadura akustikoari erreparatzen. Gainera, zaratak ez du bakarrik belarrian eta entzumenean eragiten; epe labur, ertain eta luzera begira, ia organismo osoari eragiten baitio: loa hartzea kosta egiten zaigu, nekatuta egoten gara, kontzentratzeko arazoak izaten ditugu, errazago haserretzen gara, bizkarreko eta lepoko giharretan tentsioa sentitzen dugu... Arazo larria da, baina gu, hala ere, zaratarekin bizitzen ohitu gara. Etxe azpian lanetan ari badira, guk telebista ozenago ipiniko dugu, eta kitto.\nZergatik dugu horrenbesteko zarata? Batez ere, trafikoarengatik. Edozein hiritan, trafikoak sortzen du zarataren %80. Dena dela, beste faktore batzuk ere badira. Berdeguneak lasaigarriak izan ohi dira, zarata gutxiago izaten da horietan, baina hala ere, gero eta berdegune gutxiago ditugu hirietan. Aitzitik, gero eta etxebizitza gehiago dago, eta haiek eraikitzeko lanek ere zarata handia sortzen dute. Hegazkinek eta abiadura handiko trenek ere herri txikietako bizimodu lasaia zapuztu dezakete; zer esanik ez, errepideak, tunelak eta abarrak egiteko lanek.\nBeste zarata mota batzuk ere badira; aisialdiarekin lotutakoak. Diskotekak, zinema aretoak, tabernak, mp3ak... Gazteon ohituretako batzuk oso kaltegarriak izan daitezke entzumenarentzat. Horregatik diote adituek, bizimodu horrekin jarraituz gero, oraingo gazteok gure gurasoak baino hogei urte lehenago hasiko garela entzumen arazoekin. Izan ere, isiltasunari beldurra diogula dirudi: bizikletan, autobusean edo oinez goazela; hondartzan etzanda gaudela... mp3a edo i-poda piztuta izan behar dugu beti.\nAspaldiko walkmanak discmanari egin zion leku, eta ondoren, discmanak mp3ari eta i-podari. Gero eta hobeto entzun dezakegu musika\neta gero eta altuago, kanpoko hotsak entzun beharrik gabe. Gainera, aspalditik, entzungailu txikiak eraman ohi ditugu, tinpanoaren ondo-ondoan. Eta ez pentsa musika motak zerikusia duenik. Hau da, klasikoa ala heavy-metala, berdin dio. Kontua da musika ozen eta luzaroan entzuteak min egiten digula. Berehala antzematen dira sintomak: buruko mina, nekea, suminkortasuna\nMusikarien artean ere, batzuek entzumen arazo larriak izan dituzte: Phil Collinsek, Eric Claptonek edo Stingek, adibidez, entzumenaren parte handi bat galdu dute. Foxy Brown, AEBtako rap izar gaztea (26 urte), musikan hamar urtetan ibili eta gero, egun batetik bestera hasi zen gorreria nabaritzen. Medikuek soilik ez, Pete Townshend The Who talde mitikoko gitarra jotzaileak ere, zera diosku bere webgunean: luzaroan musika ozenegi entzuteak eta kontzertu eta tabernetako musikaren bolumenak gorreria eragin dezaketela. Zerbait badaki.\nBeraz, musika entzutea munduko plazerrik handienetakoa izan daiteke, baina kontuz ibili beharra dago. Eta musikarekin ezezik, baita gainerako hots edo zaratekin ere.\nOndorengo koadroan, dezibelioak dituzue, dezibelio horiek zerk eragiten dituen eta nolako kalteak eragin ditzaketen.\nDezibelioak Zarata mota Kalteak30 Hozkailua, edalontziaren igurtzi hotsa Kalitate gutxiko loa 40 Ikasgela, solasaldi lasaia Komunikazioa arazoak 45 Zurrunga hotsak, kale lasaia Loa etetea 50 Elkarrizketa edo musika lasaia Ondoeza, egunez 55 Bulegoa, telefono hotsa Ondoeza larria, egunez 65 Solasaldia ozen, autoen zarata, Komunikazioa ia ezinezkoa 75 Metroa, taberna giroko kalea, lantegia Entzumena galtzea epe luzera 110 - 140 Diskoteka, motorra, anbulantzia.... Entzumena galtzea epe motzean


topic_facet:"Soldadura eta galdaragintza (Heziketa Zikloa). Erdi maila" topic_facet:"Mekanizazioa (Heziketa Zikloa). Erdi maila" topic_facet:"Fabrikazio Mekanikoa (Lanbide Arloa)" topic_facet:"Fabrikazio-teknikak (Modulua)"\nErakusten 1 - 11 emaitzak -- 11 bilaketa honetara '', Bilaketaren denbora: 0,03s\nHortz aniztun erremintak\nArtezteko makinako lanak\nProposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio Mekanikoa (Lanbide Arloa) Proposatutako gaia: Fabrikazio-teknikak (Modulua)\nFabrikazio Mekanikoa (Lanbide Arloa) Fabrikazio-teknikak (Modulua) 11 Instalazioa eta mantenimendua (Lanbide Arloa) 11 Lanbide Heziketa 11 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Gehiago ... Soldadura eta galdaragintza (Heziketa Zikloa). Erdi maila 7 Fabrikazio mekanikoko produkzioaren programazioa (Heziketa Zikloa). Goi maila 5 Mekanizazioa (Modulua) 4 Interpretazio grafikoa (Modulua) 4 Mekatronika Industriala (Heziketa Zikloa). Goi maila 4 Metal-eraikuntzak (Heziketa Zikloa). Goi maila 4 Txirbil-harroketa bidezko Fabrikazioa (Modulua) 3 Ekipamendu eta instalazio termikoak (Modulua) 3 Energi eraginkortasuna eta eguzki energia termikoa (Heziketa zikloa). Goi maila 3 Energia eta ura (Lanbide Arloa) 3 Instalazio termiko eta fluidodunen mantentzea (Heziketa zikloa). Goi maila 3 Instalazioak muntatzeko prozesuak (Modulua) 3 Instalazioen irudikapen grafikoa (Modulua) 3 Lotura- eta muntai-teknikak (Modulua) 3 Mekanizazio Prozedurak (Modulua) 3 Mekanizazio, konformazio eta muntaia prozesuen definizioa (Modulua) 3 Metal Eraikuntzen Irudikapena (Modulua) 3 Urraduraren,elektrohigaduraren,ebaketaren, konformazioaren eta prozesu berezien bidezko fabrikazioa (Modulua) 2 Fabrikazio prozesuen gauzatzea (Modulua) 2 Fabrikazio-prozesuak (Modulua) 1 Elementu finkoak (Modulua) 1 Garraioa eta ibilgailuen mantenimendua (Lanbide Arloa) 1 Giro Naturaleko Soldadura (Modulua) 1 Karrozeria (Heziketa Zikloa). Erdi maila Guztiak ikusi ... gutxiago ...\n9 Liburu elektronikoa 2 Liburua\n9 Elhuyar Hizkuntza Zerbitzuak 4 IMH Makina Erramintaren Institutua 3 Euskadi (Autonomia Erkidegoa). Hezkuntza, Unibertsitate eta Ikerketa Saila 3 R-400 1 Agirre, Ixabel 1 Altube, Kepa Gehiago ... 1 Arizti, Maitane 1 Arrasateko Goi-eskola Politeknikoa 1 Azkune Mendia, Iñaki 1 Campo, Iñaki 1 G.B.L.H.I Miguel Altuna (Bergara 1 Gómez Etxabe, Bego 1 IRALE (1999-2000 ikasturtea) 1 IRALE (2005-2006 ikasturtea) 1 IRALE (2008-2009 ikasturtea) 1 Izagirre, Josu 1 Letona Agirre, Begoña 1 Ormaetxea, José Luis 1 Sánchez Barroso, Jokin 1 Ulanga Egues, Koldo Guztiak ikusi ... gutxiago ...\n11 Curriculumeko baliabideak 11 Interneteko baliabidea 4 EIMAk onetsitako materialak 3 IRALEren materialak


Milioi bat euro bideratuko du Etxebarriko Udalak 2020an inbertsioak egiteko | Geuria\nMilioi bat euro bideratuko du Etxebarriko Udalak 2020an inbertsioak egiteko\n12.370.000 euroko aurrekontua izango du Etxebarriko Udalak 2020an, 2019an baino % 2,3 gehiago. Hirigintza arlorako 5,7 milioi euro bideratuko dituzte.\nSanta Ana kalean igogailu bat jarri nahi du Etxebarriko Udalak 2020an // Argazkia: Etxebarriko Udala\n12.370.000 euroko aurrekontua izango du Etxebarriko Udalak 2020an, 2019an baino % 2,3 gehiago. Ildo horretan, udal gobernu taldeak (LVP) aurrekontu proposamena aurkeztu du, abenduko osoko bilkuran eztabaidatzeko.\nAurrekontu proposamena zehaztuta, Hirigintza arlorako 5,7 milioi euro bideratuko dituzte, Arlo Soziokulturalerako 3,4 milioi euro, Gizarte Ongizatea eta Enplegua Sustatzeko 1,8 milioi euro eta Egiturazko gastuetarako 1,6 milioi euro. Arloka, honako proposamena zehaztu du udal gobernu taldeak.\nInbertsioei dagokienez, milioi bat euro inguru bideratuko ditu Udalak. Besteak beste, proiektu hauek aurreikusten ditu udal gobernu taldeak: Santa Ana kalean igogailu bat jartzea (215.000 euro); Nafarroa kaleko irisgarritasuna hobetzea (461.000 euro); Hiri-Antolamendurako Plan Orokorra eguneratzea (100.000 euro); hilerri barruan komun bat instalatzea (25.000 euro); Galizia kaleko 1-3-5 atarien irisgarritasuna hobetzea (30.000 euro); oinezkoen pasabideetan argiztapena hobetzea (25.000 euro); haurrentzako jolasak egokitzea eta konpontzea (50.000 euro); Bekosolo eta San Antonio udal liburutegietan funts biografikoak eguneratzea (20.200 euro); Orientazio Fisikoko Zerbitzu berria martxan jartzea (12.000 euro); Merkataritza Birgaitzeko Plan Bereziaren (PERCO) jarduerarako, saltoki txikia aztertzeko eta udalerrian duen kokapena mantentzeko eta hobetzeko ekintzak (25.000 euro); edota Udaltzaingoarentzako ibilgailu hibridoak erostea (10.000 euro). Maiatzeko hauteskunde-programan aipatutako zenbait proiektu zehaztu zituen LVP udaltaldeak. Tartean, Santa Ana, Nafarroa eta Galizia kaleetako irisgarritasuna hobetzea. Aurreikusitako inbertsioak hemen kontsulta daitezke.\nDiru-sarrereri dagokienez, gehienak trasferentzia arruntetik etorritakoak izango dira (8,3 milioi euro), zuzeneko diru-sarreren bidez 2,6 milioi euro jasoko ditu Udalak, eta tasengatik 1,3 milioi euro.\nHerritarrek proposamen hau kontsulta dezakete udal webgunean eta modu berean, ekarpenak egin ditzakete abenduaren 13ra arte. Ekarpenak eta iradokizunak bidaltzeko bi aukera daude: Internet bidez edo Herritarrentzako Arreta Zerbitzuan inprimaki hau entregatuz.\nZurrumurruen aurkako bigarren topaketa egingo dute abenduan Basaurin


Azken 24 orduetan 543 koronabirus kasu gehiago atzeman dira Hego Euskal Herrian\nPCR proben bidez 543 COVID-19 kasu gehiago detektatu dira Hego Euskal Herrian azken orduetan. EAEn, guztira, 453 positibo jaso dira probetan, atzo 4.711 test egin ziren. Nafarroan, aldiz, 95 kasu berri atzeman dituzte 1.175 PCR test egin ondoren.\nAzken 24 orduetan pertsona bat hil eta 80 koronabirus kasu berri atzeman dituzte\nAzken 24 orduetan pertsona bat hil da koronabirusaren ondorioz eta 80 kasu berri detektatu dituzte Hego Euskal Herrian: bost Araban, hogei Bizkaian, 31 Gipuzkoan eta 22 Nafarroan. Bestalde, test azkarren bidez 21 kasu atzeman dituzte.\nElkarretaratzea egin dute Osakidetzako langileek Jaurlaritzaren murrizketak salatzeko\nSatse, ELA, LAB, SME, CCOO, UGT eta ESK sindikatuek deituta protesta egin dute langileek “kalitatezko eta eskubidedun osasun publikoa” aldarrikatzeko. Osasun krisian bizi izandako egoera salatu dute eta Lakuari bere politikak alda ditzala exigitu diote.


Apustuko kontuak eta zizurkildarrak elkarren aurka - - Tolosaldeko ataria\nApustuko kontuak eta zizurkildarrak elkarren aurka\nJoxe Anjel Sarasola 2016-11-24 13:10\nNik uste zortea izan eta asmatu egin genuela apustu handi horretara bildu ginen guztiok. Lan bikaina egin zuten. Kirolariak zein ondo prestatuta joan ziren ikusi genuen; nola saiatu ziren eta zer lan egin zuten. Nik uste, denok gustura geratzeko moduan izan ginela.\nBeldurra ere banuen. Igandekoa bezalako apustuek, bi ordutik gorakoek, badute arrisku bat. Eta da, ordubetean dena erabakita geratzea eta apustua puskatzea. Horrek dena itsusten du, eta jendeak alde ere egin izan du. Baina Tolosako zezen plazan, apustua joan zen moduan joanda, azken momentura arte hantxe egon behar izan genuen, eta gustura gainera.\n1.000 ikusle inguru elkartu ziren. Sarrera ederra. Apustuetan 500-600 elkartzen badira ondo egoten da. On xamarra bada, ordea, 800-1.000 inguruan ibiltzen da.\nIrabazleak Arkaitz Jauregi eta Julen Kañamares izan ziren. 20 kana-erdikoak eta 20 kilometroak korrika 2 ordu 12 minutu eta 33 segundotan egin zituzten. Xabier Orbegozo Arria V.ak 21 segundo gehiago egin zituen, bi ordutik gorako lanaren ondoren.\nXabierrek egurrak oso ondo ebaki zituen. Aurrez esan zigunaren arabera, 44-45 minutuan bukatu nahi zuen aizkorako lana, gero korrika kilometroa 4 minutu eta 15 segundoren bueltan egiteko. Lehen lanak oso ondo egin zituen, 20 kana-erdikoak 43:53an bota baitzituen. Korrika luzatu zitzaion pixka bat.\nNik espero baino hobeto ibili ziren gazteak aizkoran. Ez nuen espero bi minutuko galera bakarrik izango zutenik. 50 minutura arrimatuko zirela pentsatzen nuen. Baina ikusi zen biak oso ondo prestatuta joan zirela apustura. Lanik handienak Arria V.ak zituen, baina gazteek eurena oso ondo egin zuten.\nXabier Orbegozok dena eman zuela esan zuen apustua bukatu ondoren. Eta hori ikusteko aukera izan genuen. Ezinean zihoan pertsona bat oraindik eta gehiago ematen ikusi genuen. Plaza zutik, eta bihotzak hunkitu zitzaizkigun guztioi. Meritu izugarria dauka. Aurretik izan zen erbi kontuak aipatzen aritu zenik. Argi geratu zen apustua irabaztera joan zirela bi aldeak, eta ez elkar laguntzera. Hor ez zen erbi konturik izan, alderantzizkoa. Apustua benetan fina geratu zen.\nAmaieran, Kañamaresekin hitz egiteko aukera ere izan nuen, eta gauza xelebrea kontatu zidan. Alde batetik, zalantzan zen amaieran benetan amaitu zuen edo buelta bat falta zitzaion. Bestetik, atzetik zihoala ere pentsatu omen zuen. Kontua zera da, amaitu zuenean buelta bat falta zitzaiola uste zuela. Orduan esprint batean hasi zen, jendea ospatzera bidera atera zitzaion arte. 100 buelta ondoren, mutila nahasturik ibili zen. Pentsa Arria V.a, 200 bueltaren ondoren. Niretzat lekuz kanpoko lanak dira horiek. Dohain handiak dituen batek bakarrik egin dezake horrelakorik.\nMarka kontuak ere baziren tartean. Joxe Aierbek duela 40 urte egin zuena hor zegoen. Akta, ordea, ez omen zegoen Euskal Herriko Herri Kirol Federazioan. Azkenean azaldu da, ordea. Arabako Atletismo Federazioan zegoen. Dena garbi jartzen du bertan, laguntzaileak zeintzuk ziren eta guzti. Epaileak, berriz, bat Gipuzkoakoa, bestea Nafarra, eta badaezpada, hirugarren bat bizkaitarra. Guztiak garai hartan ondo ezagunak.\nEgurrak 47 minutu eta 50 segundoan ebaki zituen Aierbek. Arria V.ak baina ia 4 minutu gehiagoan. Korrika, berriz, Aierbek 1:21:49 egin zuen. Guztira, 2:09:39.\nApustuaren kontuarekin bukatzeko, gauza bat esan nahi dut: Joxe Aierbe aizkora eta korrikako lanetan, zegoen hoberena zela. Aurkaririk ez zeukan. Aizkoran maila handia zegoen garai hartan, eta baita korrika ere. Eta Aierbe, lan handiak egindakoa da herri kiroletan. Horrekin esan nahi dut, baten merituak ez dituela besteak kentzen.\nBestalde, aurreko ostiralean Nafarroako Lehen Mailako Aizkora Txapelketa jokatu zela esan behar da. Iazko irabazleak jantzi zuen txapela aurtengoan ere, Iker Vicentek. Lau kana-erdiko, lau 60 ontzako eta bi oinbiko ebakitzeko 32 minutu eta 16 segundo behar izan zituen. Ruben Saralegi, Vicenteren lehengusua, bigarren geratu zen, 32:26ko denborarekin, hau da, 10 segundora. Hor esan behar da azken enborrean Saralegiri adar begia atera zitzaiola. Gauzak, beraz, oso estu izan ziren. Hirugarren Jon Rekondo geratu zen, 33 minutu eta 15 segundorekin. Laugarrena Juan Joxe Lopez de Azpilikueta izan zen, 34:11ko denborarekin, eta bosgarrena, Donato Larretxea, 36:31rekin. Honek galdu zuen maila, eta ondorioz, hurrengo urtean Nafarroako bigarren mailan lehiatu beharko du.\nUrrezko Aizkolarien Kopa final-laurdenetan dago, eta larunbatean, hilaren 26an, Zizurkilen jokatuko da kanporaketa bat, 19:00etan. Etxeko bi aizkolari ariko dira elkarren aurka: Jon Irazu eta Joseba Otaegi. 12 kanaerdiko izango da egin beharreko lana. Otaegi aurten Euskal Herriko Txapelketan bigarren geratu da, eta iaz, postu hori Jon Irazurena izan zen. Jaialdi horretan harri-jasotzaileak ere izango dira, bi minutuko txandetan. Hodei Iruretagoiena Izeta IV.a eta Imanol Illarramendi Kortaberri lehiatuko dira.


Aire-perspektiba duen shooterra non etsaiak eta aliatuak ez dira oso desberdinak.\nPublikatze data: 2014-01-26\nKolorezko puzzle baten aurrean zaude. Argi fotoi bat zara eta hauen ezaugarriak dituzu: argiaren osagaiak (R,G,B) zure gorputzera (uhin/partikulak) eransteko ahalmena. Era honetan maila guztiak gainditu eta arrakasta lortuko duzu.\nUmetxo bat zara eta edozer gauzak ikaratzen zaitu, zure mundua itzal ilunez betetako infernu batean bihurtuz. Zure bidean aurkituko dituzun pelutxezko hartzen laguntzari esker saiatu zaitez jostailu-dendara iristen.\nErabat mozkortuta zaude eta alkoholarekiko duzun menpekotasuna handitzen doa egunez egun. Alkohol maila gutxitzeko eta erremediorik gabeko zerbait egin baino lehen neurriak hartu beharko dituzu, baino zure egoera hain da txarra objektuen silueta besterik ez dituzuela ikusten. Koma etilikoan sartu baino lehen joan zaitez etxera!\nAbentura grafiko baten itxura duten minijokoak dira, non aita eta seme baten istorioa esplikatzen den. ' A' eta ' D' teklekin aita mugitu ahal izango duzu, 'E' teklari esker ingurumenarekin interaktuatuko duzu.\nZer gertatu zen dendan? Ni haurrei besarkadak eta gozokiak eman besterik ez nintzen egiten ari...\nArazo handiak dituen pertsona batek mundua ikusteko era aztertzen dugunean, honek terapia jarraitzeko duen modua ulertu dezakegu. Rochach-i esker aintzat hartuko dugu nola pertsona hauek irudimena aske utzi eta iluntasunetik ihes egiten duten.\nInforme Ypsilon abentura grafikoan jokalariak Inspector Dannerren papera egingo du eta Gioconda zeinek lapurtu duen ikertu beharko du.\nBi dimensioetan eta alboko mugimendua duen esperientzia interaktiboa duzu begien aurrean. Norabide teklekin mugituko zara pantailan zehar. Ez du axola zer ikusi edo entzuten duzun, ezta zer gurutzatzen zaizun bidean ere, zuk aurrera jarraitu.


Declaration Quebec EUS | euskalpen\nliteratur itzulpenari eta itzultzaileei buruzkoa\nJohn Ralston Saulek ―Pen International-eko presidenteak―, Simona Škrabecek ―Itzulpenaren eta Hizkuntza Eskubideen Batzordeko buruak― eta Émile Martelek ―Quebeceko PEN Zentroko presidenteak― aurkeztu zuten Literatura-itzulpenari eta itzultzaileei buruzko Quebeceko Adierazpena, eta PEN International-en LXXXI. Kongresuan onetsi zen, Quebec hirian, 2015ean.\nPENen helburua da adierazpena ahalik eta hizkuntza gehienetan irakurri ahal izatea, eta espero dugu beste instituzio eta erakunde batzuek adierazpenaren printzipioak bere egingo dituztela eta horiek defendatzen eta zabaltzen lagunduko digutela. Quebeceko Adierazpena PEN International-en estrategia zabalaren barruan sartzen da, literatura-sorkuntza eta kulturen arteko elkarlana sustatzeko.\n1. Literatura-itzulpena pasioz egiten den arte bat da. Zabalkunderako balioak sustatuz, unibertsaltasunerako eta kulturen arteko elkarrizketarako aukera ematen du itzulpenak. Bake- eta askatasun-iturri da, eta injustiziari, intolerantziari eta zentsurari aurre egiten die.\n2. Itzulpenak ez du esanahi bera kultura orotan. Batzuek hala nahi dutelako itzultzen dute; beste batzuek, berriz, behartuta. Hizkuntzak eta kulturak babesten laguntzen du itzulpenak.\n3. Autoreei eta jatorrizko obrei errespetua diete itzultzaileek, eta testu bat birsortu baino zerbait gehiago egiten dute: sortzaile eskudun diren aldetik, luzatu egiten dute denboran, aurrerantz eginarazten diote. Mezulari baino gehiago dira, besteen ahotsa daramate, betiere berena galdu gabe. Hizkuntza- eta kultura-aniztasunaren alde egiten dute, eta, horrela, konpromiso berezia hartzen dute autore, estilo eta talde zapalduekiko.\n4. Itzultzaileen eskubideak babestu egin behar dira. Gobernuek, argitaletxeek, komunikabideek eta enplegatzaileek itzultzaileari aitortza egin eta haren izena aipatu behar dute, itzultzailearen estatusa eta beharrak errespetatu behar dituzte, eta bidezko ordainsaria eta lan-baldintza duinak eman behar dizkiote, itzulpenaren formatua zeinahi delarik ere: papera, digitala edota ikus-entzunezkoa.\n5. Itzultzailearen osotasun fisikoa eta adierazpen-askatasuna ez dira sekula urratu behar.\n6. Gaitasun eta trebetasun jakin batzuen jabe dira itzultzaileak, eta, sortzaile diren heinean, errespetua izan behar zaie, eta beren itzulpen-lanari buruzko erabakietan parte hartzeko eskatu. Itzultzaileak baitira beren itzulpenen jabe.\nItzulpena: Garai Arrula Ruiz


Hondakin ez Arriskutsuak prebenitu eta kudeatzeko 2009-2012 aldirako plana - Ingurumen, Lurralde Plangintza eta Etxebizitza Saila - Eusko Jaurlaritza - Euskadi.eus\nHondakin ez Arriskutsuak prebenitu eta kudeatzeko 2009-2012 aldirako plana\nEuskal Herriko ingurugiroa babesteko otsailaren 27ko 3/1998 Lege Orokorrak hondakinei buruzko politikaren oinarriak ezarri ditu. Horrela lehentasuna ematen zaie hondakinen prebentzioari eta produkzioko minimizazioari, berriz erabiltzeari eta balioztatzeari, eta, azkenean, balioztatzea ezinezkoa denean hondakinak behar bezala deuseztatzea tratatzen da.\nAipatutako erantzukizun eta jarduerak betez, Ingurumen eta Lurralde Antolamendu Sailak "Euskal Autonomia Erkidegoko Hondakin ez Arriskutsuak Prebenitzeko eta Kudeatzeko Plana 2008-2011" izena duen agiriaren zirriborro bat prestatu du.\nAgiri horren lantze-lanetan interesa duen pertsona fisiko zein juridiko orok parte hartu ahal dezan, jendeaurrean jartzea egokitzat jotzen da hilabeteko epe batez, alegia, 2008ko urriaren 19tik 2008ko azaroaren 19ra, biak barne.\nNahi dutenek agiriari buruzko ohar edo gogoetak aurkeztu ahal dituzte, honako leku honetan:\nDonostia-San Sebastián kalea 1, 2. solairua\nHondakin ez Arriskutsuak prebenitu eta kudeatzeko 2009-2012 aldirako plana (1,37 Mb)\nAGINDUA, 2009KO APIRILAREN 30KOA, INGURUMEN ETA LURRALDE ANTOLAMENDU SAILBURUARENA, PLANA ONARTZEN DUENA (137 KB)


Aysha Bengoetxea, abeslaria: “Zure burua telebistan ikustea harrigarria da” – Irunero\nPosted on 2020(e)ko urtarrilak 31 2020(e)ko urtarrilak 31 by Irunero\nAysha Bengoetxea “Antena 3” telebista kateko “ La Voz Kids” programaren azken edizoko parte-hartzaileetako bat izan da. Abeslari irundarrak 15 urterekin telebista saioko finaleraino iristea lortu zuen Vanesa Martin abeslariak emandako babesari esker. Behin telebista saioa amaituta, Ayshak argi ikusten du musikarekin loturik gauza berriak ikasten jarraitu nahi duela etorkizunean bere ametsa errealitate egin ahal izateko.\nNola hasi zen zure ibilbidea musikaren munduan?\nTxikitatik, etxean beti musika entzuteko ohitura izan dugu. Ondoren, kontserbatorioan sartu nintzen eta gitarra jotzen ikasi eta kantu ikasketak egiteko.\nZergatik erabaki zenuen “La Voz Kids” programan parte hartzea?\nEgia esan, ez dakit. Ez zen nire lehen saiakera, aurretik beste behin aurkeztu nintzelako. Hala ere, nire buruari beste aukera bat ematea erabaki nuen eta hautaketa probetan izena eman nuen. Jakin banekien zaila izango zela, jende askok jarraitu eta bertan parte hartu nahi duen saioa delako, baina, azkenean nire helburua lortu dudala esan dezaket.\nAurretik beste telebista saio edo lehiaketaren batean parte hartu duzu?\nEz, soilik La Voz Kids lehiaketan.\nMusikarekin loturik zein ikasketa egin dituzu?\nIrungo Kontserbatorioan hasi nituen nire musika ikasketak. Bertan, solfeoa ikastearekin batera, gitarra jotzen eta kantua ikasten hasi nintzen. Kontserbatorioko ikasketak alde batera utzi ostean, Irungo Skola Musik akademian sartzea erabaki nuen.\nAurretik jasotako formazio musikala lagungarria izan zaizu programaren erronkei aurre egiteko?\nBai. Hala ere, telebista saioak aurrera egin ahala nire maila igotzeko gai izan naizela ikusi dut. Horrela, bidean topatu ditudan zailtasunak gainditu eta nekiena hobetzen ahalegindu naiz beti. Sekulako esperientzia izan da niretzat.\n“Telebista saioak aurrera egin ahala nire maila igotzeko gai izan naizela ikusi dut”\nPrograman hasi baino lehenago argi zenuen zein taldetan sartu nahi zenuen?\nEz, berdin zitzaidan “couch” bat edo bestearekin lan egitea. Telebista saiora aurkezten nintzen bigarren aldia zenez, nire kezka nagusia programan parte hartu ahal izateko hautatuko ninduten edo ez zen. Horregatik, nire emanaldia ahalik eta hoberen egiten saiatu nintzen eta Vanesa Martinek nire alde apustu egitea erabaki zuen. Oso irakasle ona izan dela esan behar dut, asko irakatsi dit eta.\nGauzak oso desberdinak dira telebistaren beste aldean?\nBai, izan ere, telebistan ikusten duzunean saio osoa montatuta eta ordenatuta ikusten duzulako. Momentuan gauzak beste orden batean egiten dituzu eta zaila da azken emaitza nolakoa izango den imaginatzea. Hainbeste elkarrizketa egin eta gauzak hainbatetan errepikatu ostean, ia ezinezkoa da egindako guztiaz gogoratzea. Baina, azken finean, zure burua telebistan ikustea harrigarria da.\nEz, berdin zitzaidan coach bat edo bestearekin lan egitea. Telebista saiora aurkezten nintzen bigarren aldia zenez, nire kezka nagusia programan parte hartu ahal izateko hautatuko ninduten edo ez zen. Horregatik, nire emanaldia ahalik eta hoberen egiten saiatu nintzen eta Vanesa Martinek nire alde apustu egitea erabaki zuen. Oso irakasle ona izan dela esan behar dut, asko irakatsi dit eta.\nProgramaren hasieran finaleraino iristea espero zenuen?\nEzta pentsatu ere. Inguruan neuzkan beste parte-hartzaileen maila ere oso altua zen eta oso zaila zen. Hala ere, asko ikasi eta praktikatzeko lan handia egiten saiatu naiz.\nNolakoa izan da abeslari famatuak ezagutu eta haiekin abesteko aukera izatea?\nProgramari esker saioan coach lanetan ibili diren Vanesa Martin, Melendi, David Bisbal eta Rosario abeslariak ezagutu ditut. Hortaz gain, Aitanarekin abestu eta Pablo Lopez ezagutzeko aukera izan nuen. Gainera, programatik kanpo, baina, Akex Ubagorekin egon naiz.\nFinalean dena ematea lortu zenuela uste duzu?\nBai, lanari esker hobetzen joan naizela ikusi dut. Finalean disfrutatzea zen nire helburu nagusia, urduritasunak baztertuta, lortutakoaz gozatzea zen nire lehentasuna. Bertan ginen guztiek garaipena merezi genuela uste dut eta, behin finalean egonda, azken emaitzak ez du hainbesteko garrantzirik.\nEtxekoen eta lagunen babesa jaso zenuen telebista saioan parte hartu bitartean?\nHasieran gurasoek bakarrik zekiten telebista saioan parte hartzeko hartu nindutela. Nire lagunak telebistan hautaketa proben saioa eman zenean enteratu ziren nire parte hartzeaz. Hasieran txundituta, baina, nire pausu guztiak gertutik jarraitu dituzte gero.\nKalean jarraitzaile asko topatzen dituzu?\nBatez ere Irunen. Jendea niri begira gelditzen dela ikuten dut eta askok argazkiak edo sinadurak eskatzen dizkidate. Oso atsegina iruditzen zait jarraitzaileekin elkartzea, jendearen berotasuna eta babesa sentitzen dudalako.\nErraza izan zaizu musika oinarrizko ikasketekin tartekatzea?\nBai, programaren grabaketak oraindik ikastolan nengoela egin nuen, baina, denbora ondo kudeatzeko gai izan nintzela uste dut. Alde batetik, abestiak ikasi, bestetik, etxeko lanak aurrera ateratzen nituen bitartean.\nErraza iruditzen zaizu musikaren muduan sartzeko aukera topatzea?\nEz da erraza, baina, behin ezaguna egitea lortzen duzula, jendeak badaki noraino iritsi zaren. Beste aldean, jendearen gustuak daude eta horiekiko zuk eman nahi duzuna.\nZein estilotan zentratu nahiko zinateke?\nPrograman zehar jarraitu dudan bide berdinari eutsi nahiko nioke. Hau da, gazteleraz geroz eta gehiago abesten dut letrak ulertzea eta sentitzea errazagoa zaidalako, nahiz eta txikitatik ingelesez abestea asko gustatu zaidan.\nZer da beste abeslarietatik zu ezberdintzen zaituena?\nZaila zait zerbait zehatza aipatzea. Izaera itxia dudan arren, agertokian nire beldurrak sentimenduetan bihurtu eta jendearengana iristeko gai izatea asko gustatzen zait.\nZein asmo dauzkazu etorkizunari begira?\nGehiago ikasten jarraitzeko asmoa dut eta etorkizunak ekar ditzakeen proiektuetara irekieta nago. Orain, ordea, institutuko ikasketak amaitzeko kontzentratu behar naiz.\nEtorkizunean musika zure lanbidean bihurtzea gustatuko litzaizuke?\nBai, egia esan, ez da erraza eta denbora asko behar da hori lortzeko. Dena dela, urte askotako lanari esker lortu daitekeela pentsatzea gustatzen zait.\nElkarrizketaren bideoa Txingudi Onlinen ikusgai.\nPosted in ElkarrizketaTagged Abeslaria, Aysha Bengoetxea, irun, irunero, La Voz, La Voz Kids, musika


Txina: zentzua eman, zentzua jaso - GARA\nTxina: zentzua eman, zentzua jaso\nOso koreografiatua izan den antzerkian, Txinak lehendakaria hautatu berri du. Interesez jarraitu ditut hango Alderdi Komunistaren batzarraren inguruko berri eta analisiak. Zeinek esango dozena eskas sortzailek txalupa batean sortu zuten alderdiak, «txinparta batek larrea kiskal dezake» lelopean sortua ere, boterea eskuratu eta mundua hola aldatuko zuenik! Beldurgarria da batzar horien erabaki batek zenbaterainoko eragina duen. «Aberastea sekulakoa da!» erabaki zuten behinola, eta pertsonen historiako mirari ekonomiko handienetakoa lortu zuten.\nEstatu-zibilizazio liluragarria da Txina. Nahiz eta beldurra ere ematen duen. Sexurako afrodisiakoak maite dituztela... ba akabo munduko errinozeronteak! Kristau egitea erabakitzen dutela... ba hartu ur-mangera eta mangerazoka denak jaunartuak! Halakoak dira. Lehenbizi erraza egin eta gero zaila egin behar dela ongi ikasiak.\nGure ikastoletan mandarina irakasten hasi behar da, filosofia klasetan Sokrates bezainbeste Konfuzio lantzen, Mendebaldeko «bik bat egiten dute» bezala -tesiak eta antitesiak sintesia egiten dute-, txinatarren «bat bitan banatzen da» jorratzen, eta, are, euskal politikan hango zenbait irakaspenei lekua eman.\nBada jakinduria txinatarrean biziki maite dudan perla bat, euskaldunok lagundu eta ohartzera datorrena. Gosea zen nagusi Txinan orduan, gizonak eguzki kiskaltzailearen pean balantzaka ibiltzen ziren, barrabilak oliba hezur idortuak bailiran zintzilika zituztela, noizbait gizon izan zirela gogorarazteko txiste siniestro bat idaztearren. Baina umiliatuak, munduko potentzien menpeko... zirela, beti gogoratzen zuten arbasoengandik jasotako marabilla egoera penagarri horiei aurre egiteko: «Basorik beldurgarri eta ilunenean ezin zara erdia baino harago barneratu, jadanik ateratzen ariko zinatekeelako».\nEz dago konparaziorik egiterik, jakina. Baina egoera latz eta etsigarriei aurre egiteko, eta Euskal Herrian horietatik pila bat badugu, ikuspuntu baliagarria da. Lagun txinatarrak esan zidan legez, hankekin ibiliz, harriak sentituz, zeruari trufa eginez zeharkatu behar da ibaia, egin behar da aurrerabidea.


2020 06 25 · Durangoko Udala herriko mugikortasuna hobetzeko lanean ari da\nTren geltokiko aparkalekurako akordio berriaz gain, TADUko aparkalekua eraikitzeko lanak hasi dituzte dagoeneko, eta hainbat lan egingo dituzte Landako Guneko lurpeko aparkalekuan.\nDurangoko Udala lanean ari da herrian aparkaleku eskaintza hobetzeko. Hori dela eta, azken aste hauetan Taduko fabrika zaharrean disuasio-aparkaleku bat eraikitzeko lursaila egokitzen hasi da, eta denbora gutxian hainbat hobekuntza egingo ditu Landako Guneko aparkalekuan. Gainera, datorren urtean martxan jarriko den lizitazio berriari begira TAOren zerbitzua hobetzeko prozesu parte-hartzailea ere jarri dute martxan. Azkenik, joan den ostegunean tren geltokiko lurpeko aparkalekuaren prezioa jaisteko akordioa egin du Muriasekin.\nAlde batetik, udala dagoeneko hasi da Faustebide, Untxillatz eta Olleria kaleen artean dagoen Tadu-ko aparkalekua egokitzen; aurreikuspenen arabera, urte amaierarako prest egongo da. Aparkalekuak 120 plaza izango ditu eta gune berde bat mantenduko da trenbide zaharren ondoan. Obra horiek 320.000 euroko aurrekontua izango dute, eta 2019ko Aurrekontu Partehartzaileetan durangarrek gehien bozkatutako laugarren proiektuari erantzungo diote.\nBestalde, Landako Guneko lurpeko aparkalekuan hainbat lan egingo ditu Udalak. Besteak beste, aparkaleku osoaren automatizazioa berrituko dute, sarbide, ordainketa eta gida sistema makina berriekin. Eraikin osoa telegestionatuko da, intrusio eta zaintza-sistema berriekin, eta, horrez gain, auto elektrikoentzako partzela berriak jarriko dira.\nEmisio txikiko eremuak arautzeko ordenantza


Nola kalibratu labea azukrea erabiliz - - Tolosaldeko ataria\nNola kalibratu labea azukrea erabiliz\nJosu Lopez-Gazpio 2019-10-27 05:59\nGaur Zientziaren Talaian etxerako lanak jarriko dizkizuet eta, horrekin batera, zuen etxean egin dezakezuen esperimentu bat proposatuko dizuet.\nSukaldea laborategi bihurtuko dugu eta aukera aparta izango duzue etxeko txikienei zientziaren lan egiteko modua, metodo zientifikoa, erakusteko. Bide batez, labearen termostatoa ondo dagoen jakiteko baliagarria izango da.\nEsperimentua martxan jartzeko azukrea eta aluminio papera besterik ez da behar. Azter ditzagun osagaiak. Etxean erabili ohi dugun azukre arrunta sakarosa da ikuspuntu kimikotik. Zenbait ezpurutasun ere baditu glukosa, fruktosa, mineralak eta ura, besteak beste, baina, ia %99,9 baino gehiago, esan bezala, sakarosa da. Sakarosa disakarido bat da, alegia, bi monosakaridoz osatutako molekula handiagoa. Bi molekula horiek glukosa eta fruktosa dira. Guk etxean daukagun azukrea azukre-kanaberatik edo erremolatxatik lortzen da eta, gaur egun beste zenbait aukera ere eskuragarri ditugun arrenedulkoratzaileak, esate baterako, elikagaiak gozatzeko gehien erabiltzen den substantzia da.\nJarraian azalduko dizuedan moduan, azukrearen propietate bat erabili daiteke sukaldeko labea ondo kalibratuta daukagun jakiteko. Sakarosaren fusio-puntua 186 ºC-koa da, alegia, tenperatura horretan urtzen da. Jakina denez, substantzia puruak tenperatura jakin eta zehatzetan aldatzen dira agregazio egoeraz solidotik likidora edo likidotik gasera, adibidez. Ura 100 ºC-tan pasatzen da likidotik gasera eta, hortaz, termometro bat ondo dagoen ala ez jakiteko irakiten dagoen ontzi batean sar dezakegu. Dena ondo bada, termometroan 100 ºC ikusiko da. Kasu honetan azukrearen fusio-puntuaz baliatuko gara labea ondo kalibratuta dagoen jakiteko. Horretarako, aluminio paperezko bi ontzitxo prestatuko ditugu eta azukre koilarakada pare bat jarriko ditugu ontzitxo bakoitzean. Ondoren, labea 180 ºC-tan jarri eta berotzen utzi. Tenperatura egokira iritsi denean, azukrea duen lehen ontzitxoa sartu eta 20 minutuz berotu. Ondoren emaitza aztertu. Ba al dago desberdintasunik hasierako azukrearen eta berotu ondoren lortutakoaren artean? Jarraian esperimentuaren bigarren zatiari ekingo diogu. Orain, labea 190 ºC-tan jarri eta berotzen utzi. Aurreko prozesu bera errepikatu behar da bigarren ontzitxoarekin. 20 minutu igaro ondoren, azukrea atera eta gertatutakoa aztertu.\nGuzti honi etxeko txikienentzako esperimentu bezala egiten badugu, metodo zientifikoa gogora ekar dezakegu: haiekin esperimentua egin, baina, haiek izan daitezela ondorioak ateratzen dituztenak. Azukrearen esperimentua behatzen utzi eta ea zein hipotesi planteatzen dituzten esperimentua egin baino lehen. Zer gertatuko da 180 ºC-tan jarritako azukrearekin? Eta 190 ºC-tan jarritakoarekin? Zergatik gertatu dira gauza desberdinak bi tenperatura horietan? Bada, labea ondo kalibratuta badago, lehen kasuan ez da ezer gertatuko agian kolore marroixka hartuko du karamelizazioaren ondorioz eta azukreak solido jarraituko du. Alabaina, bigarrenaren kasuan, azukrearen fusio-puntua gainditu denez azukrea egoera likidoan dago. Bide batez, 170 ºC-tik gora azukrearen karamelizazioa hasten da eta sakarosa molekula batzuk apurtzen hasten dira glukosa eta fruktosa emateko tenperatura horren azpitik azukrea ez da marroixka jarriko. Horrekin ere beste esperimentu interesgarri bat plantea daiteke tenperatura desberdinetan azukrea berotuz gertatzen dena aztertuz. Karamelizazioaren kimika beste baterako utziko dugu. Momentuz, hartu azukre pixka bat eta konproba ezazu sukaldeko labea ondo kalibratuta dagoen. Jarri bata zuria, hartu koaderno bat behatutakoa idazteko eta izan zientzialari!


Binakako pilota txapelketa herrikoian izena emateko epea ireki dute : Otamotz\nBeloki Pilota Kirol Elkarteak ez federatuentzako binakako pilota txapelketa herrikoia antolatu du hirugarren urtez. Urretxu eta Zumarragako hamasei urtetik gorako edonork parte har dezake. Urtarrilaren 9an hasiko dira partidak, Beloki pilotalekuan. Izena emateko, mezu bat bidal daiteke pilotaherrikoia@hotmail.com helbidera. Bestela, pilotalekuan bertan eman daiteke izena, astelehenetik ostegunera, 18:00etatik 20:00etara. Abenduaren 15a da izena emateko azken eguna.


"Artzaintzaren egoera nahiko negargarria da" - Amurrio - Aiaraldea.eus\n"Artzaintzaren egoera nahiko negargarria da"\nAitor Aspuru Saez 2012-09-21 15:41\nMONTSERRAT MENDIVIL (Aginaga, 1964) Artzain egunean omenduko dute. Bizi osoa eman du ardiekin lan egiten eta gaur egun ere, nahiz eta errentagarria ez izan, horretan dihardu. Bere iritziak eta bizipenak elkarrizketan azaldu ditu.\nNoiz hasi zinen artzain lanak egiten?\nEz dut gogoratzen. 4 edo 6 urte nituenean gurasoek bidali ninduten eta ardiak zaindu eta jentzi behar genituen; Aginagan bizi nintzen orduan. 50 urte edo eman ditut ardiekin lanean.Nire artaldea duela 22 urte sortu nuen.\nGuk batik-bat esne-saltzaileari saltzen diogu esnea, hori bai, orain ez digu ezer ordaintzen. Gazta ere egiten dut, gehien gustoko dudana da; baina lagunentzat, auzokideentzat, oparitzeko... da batez ere. Eta guretzat, noski. Gazta freskoa, gazta txikiak eta gazta prentsatuta.\nHainbeste urte artzaintza munduan eman eta gero, aldaketa ugariren lekuko izan zara, ezta?\nNoski, lehen ardiak zaintzen pasatzen genuen egun osoa. Txakurrarekin joan, han bazkaldu... Ez zegoen lekurik ardiak sartzeko, elurra egiten bazuen berdin-berdin egon behar ginen artaldearekin. Gaua heltzen zenean pinudi batean utzi behar genituen ardiak eta hurrengo egunean, egunsentiarekin, bere bila joan. Lau ahizpa ginen eta txandaka egiten genuen lana, aitarekin batera.\nGauzak aldatu egin dira: finka batera eraman ditzakezu ardiak eta beste gauza bat egitera joan. Gaur egun ez dugu lehen sufritzen genuen hotza ezagutzen. Orain bota onak ditugu, lehen txarrak genituen eta arropa ez zen hobea. Askotan egin dugu negar oin eta eskuetan pairatzen genuen hotzagatik. Egun osoa geldirik...\nGainera garia ereiten zen ere. Gaur egun ez da lan hori egiten eta finkak itxita daude.\nBaina garai horiek oroitzapen goxoren bat utziko zizuten, ezta?\nGarai horiek? Ez, oroitzapen guztiak txarrak dira, oso gogorra zen bizitza hura. Oso txarto pasatzen genuen. Ardiak zaintzea ez bazenituen zaintzen garia moztea zegokigun. Edo Gorobelera igo eta ardiei ilea moztea. Guztia guk egiten genuen. Otsoa agertzen zenean Gorobelera igo behar ginen ardien bila... oso gogorra.\nUne goxoenak? Auzokide guztiak batzen ginenean... Abereak gertu genituen eta jolasten igarotzen genuen egun osoa, baina bestela, bizitza gogorra da. Gainera lehen gurasoen menpe geunden; zapalduak. Jolastea edo egunpasa egitea erabakitzen bagenuen, denetarik entzuten genuen behiak ez zaintzeagatik.\nArtzain lanbideak ba al du familiarekin zerikusirik?\nBai. Nire senarra Salbantonekoa da eta han ardiak ditu ere. Berak Tubacexen lan egiten du eta duela 20 urte enpresa ixteko arriskua ikusi genuenean artalde bat erostea erabaki genuen. Lehen errentagarriak ziren, gaur egun ez. Pentsua izugarri garestitu da.\nHori bai, nire semeak ez du nahi ardiekin lan egin. Ezagutzen ditu baina ez du ezer jakin nahi. Hain etekin gutxi ematen dute, ez duela pena merezi. Guk betidanik izan dugu harreman hau eta gustoko dugu.\nHainbeste lan eta gero, zer eragin dizu omenaldia jasotzeak?\nPoz handia hartu dut. Artzain guztiak geratu gara, lagunak garelako. Kobatan bazkalduko dugu larunbatean eta bide batez igandean elkarrekin egongo gara.\nZer esango zenioke artzain izan nahi duenari?\nEz nioke ezer esango. Esne-saltzaileak ez dizu ordaintzen... ez du pena merezi. Gazteriak ez du ezer jakin nahi ogibide honi buruz; pena handia ematen digu. Gure seme-alabek ez dute artzaintzarekin jarraitu nahi. Gainera, udan egin duen eguraldiarekin auskalo ardiak nola jaitsiko diren. Gorobelera igo genuen artaldea lodi zegoen. Gorobelen dauden beste ardi batzuk goseak eta egarriak hil dituela jakin dut. Egoera orokorrean nahiko negargarria da.